qundao/data-zh-poetry huggingface dataset:
西湖某社戏台联
作者：张照
朝代：清
体裁：联

古往今来只如此；淡妆浓抹总相宜。
观海
作者：张照
朝代：清

境界真无两，聊为物外观。乾坤浮一气，今古浸双丸。野鸟飞难过，真仙望亦寒。人间白少傅，高咏《海漫漫》。
观麟有感
作者：张照
朝代：清
体裁：七言绝句

车子获来前足折，宣尼反袂涕涟洏。岂知王远行厨里，用若牛羊脯擗之。
论董书绝句
作者：张照
朝代：清

茧纸昭陵閟古香，一端云锦属香光。曾经八景舆前拜，亲见天衣下凤凰。始信神仙自有真，珊瑚骨节玉精神。不教三斗尘销尽，碧落宁容著此身。消残智胜如来墨，实札香光永不渝。莫怪三千人拂席，只缘未睹髻中珠。冢中秃管已盈千，画被栽蕉廿七年。到此依然书不进，始知王质少仙缘。衣带过江宣示表，漆镫夜照属王修。今宵偶记遗他日，可得千年伴我不。妍花在镜香无著，俊鹘干宵力透空。未到此中真实位，争知施女有西东。涌出华严自在云，秀华叶叶漾秋旻。了知不作烟豪相，八法如来属此君。
论董书绝句·其一
作者：张照
朝代：清

茧纸昭陵閟古香，一端云锦属香光。曾经八景舆前拜，亲见天衣下凤凰。
论董书绝句·其七
作者：张照
朝代：清

涌出华严自在云，秀华叶叶漾秋旻。了知不作烟豪相，八法如来属此君。
论董书绝句·其三
作者：张照
朝代：清

消残智胜如来墨，实札香光永不渝。莫怪三千人拂席，只缘未睹髻中珠。
论董书绝句·其二
作者：张照
朝代：清

始信神仙自有真，珊瑚骨节玉精神。不教三斗尘销尽，碧落宁容著此身。
论董书绝句·其五
作者：张照
朝代：清

衣带过江宣示表，漆镫夜照属王修。今宵偶记遗他日，可得千年伴我不。
论董书绝句·其六
作者：张照
朝代：清

妍花在镜香无著，俊鹘干宵力透空。未到此中真实位，争知施女有西东。
论董书绝句·其四
作者：张照
朝代：清

冢中秃管已盈千，画被栽蕉廿七年。到此依然书不进，始知王质少仙缘。
赋得田家喜载阳应教
作者：张照
朝代：清
体裁：五言律诗

侵晨荷锄去，门巷柳风和。青帻三推后，黄绵万里多。人间重迟景，天意惜灵禾。处处祠田祖，欢传士女歌。
邯郸道吕翁祠
作者：张照
朝代：清
体裁：七言绝句

大觉故应如大梦，梦来此觉竟安之。漫誇昨梦今方觉，正是觉中连梦时。
闻雁
作者：张照
朝代：清
体裁：五言律诗

三杯钟定后，一枕雁来初。绝塞昔惟尔，空山今有余。重阳风雨会，孤客岁时虚。听入南云冥，此声到吾庐。
陌上
作者：张照
朝代：清
体裁：古风

陌上月茫茫，东风吹杨树。美人化作烟，飞断不知处。一株紫荆花，阳春三月暮。开能如血红，留郎吃茶去。
韦国英余忠至
作者：张照
朝代：清
体裁：七言绝句

安于狂疾宁堪赏，新国刑章尚用清。犹有当时诸部曲，弓刀帕首拜书生。
题姚范冶小像·其一
作者：张照
朝代：清
体裁：五言绝句

梧竹阴满庭，绿静不可唾。螳螂勿捕蝉，先生抚琴坐。
题姚范冶小像·其三
作者：张照
朝代：清
体裁：五言绝句

窈窕尺幅间，高山与流水。观之若不闻，便是笙笛耳。
题姚范冶小像·其二
作者：张照
朝代：清
体裁：五言绝句

渊明无弦操，声不隔古今。但得此中意，丹青亦可琴。
题姚范冶小像·其四
作者：张照
朝代：清
体裁：五言绝句

烹茶了角童，听曲苍髯叟。两皆全乎天，先生是以友。
题方滋垂钓图·其一
作者：张照
朝代：清
体裁：七言绝句

生长青溪绿野中，钓丝常袅鲤鱼风。渔童指点图中笑，老柳门前有此公。
题方滋垂钓图·其二
作者：张照
朝代：清
体裁：七言绝句

机事如堪惊逸鳞，离钩三寸亦非真。直须杜口纶桡下，方识当年把钓人。
题李鳝竹石
作者：张照
朝代：清
体裁：七言绝句

薄云拖雨过僧寮，翠竹菩提直一超。此石了非心内外，双眸才动吃藤条。
题渐江和尚画卷
作者：张照
朝代：清
体裁：七言绝句

鼠尾松煤伴老昙，著来秀甲大江南。不知常寂光中叟，可许迂师入席参。
题画兰
作者：张照
朝代：清
体裁：七言绝句

棘心兰意各欣欣，领取天公一样春。文不殊时磨诘可，不知天女伴波旬。
题荷净纳凉图·其一
作者：张照
朝代：清
体裁：七言绝句

心是莲花身是船，莲船两橛未安禅。直须拆洗皮囊看，始信皮囊即是莲。
题荷净纳凉图·其二
作者：张照
朝代：清
体裁：七言绝句

人道南泉不出门，还家事悉属儿孙。岂知本自无门出，风与莲香互吐吞。
题蒋南沙画杂花诗
作者：张照
朝代：清

百花各有时，迟早不相贸。代谢鳞次之，适性随所受。胡不并敷荣，一侈富媪富。大化本无心，在物理则囿。眷兹弱植蔓，月月一披秀。初生益部中，谓无霜雪茂。移根植他方，开花宛如旧。乃知小草心，能与四时副。才全古所难，撚花无言嗅。岸上鲤鱼风，芙蓉别秋水。满江两脚来，波面蜻蜓起。揖雨还拜风，蓼花红逦逦。莫讶爱江湖，前身是鱼子。汀洲秋易深，木叶萧萧下。弹琴送湘君，风车催雨马。遗珠堕翠翘，满岸丁星者。露乾翠已消，闲客凌晨写。塞山暑雨过，烂斑满翠锦。花叶良似菊，色香乃稍寝。落英未可餐，流泉未足饮。红霜益灿然，傥与菊同禀。善善及其类，忍使沦寒品。收之芳草谱，姱修可勤恁。篱落有牵牛，花如碧玉簪。秋雨一沾，延蔓随低阴。甫开即揪敛，不耐烈日临。上有蟪蛄鸣，下为萧茵林。对之怀履霜，弹我峄阳琴。大易系苋陆，绘图意良深。
题蒋南沙画杂花诗 其三 马兰
作者：张照
朝代：清

汀洲秋易深，木叶萧萧下。弹琴送湘君，风车催雨马。遗珠堕翠翘，满岸丁星者。露乾翠已消，闲客凌晨写。
题蒋南沙画杂花诗 其二 红蓼
作者：张照
朝代：清

岸上鲤鱼风，芙蓉别秋水。满江两脚来，波面蜻蜓起。揖雨还拜风，蓼花红逦逦。莫讶爱江湖，前身是鱼子。
题蒋南沙画杂花诗 其五 牵牛花
作者：张照
朝代：清

篱落有牵牛，花如碧玉簪。秋雨一沾，延蔓随低阴。甫开即揪敛，不耐烈日临。上有蟪蛄鸣，下为萧茵林。对之怀履霜，弹我峄阳琴。大易系苋陆，绘图意良深。
题蒋南沙画杂花诗 其五 牵牛花
作者：张照
朝代：清
体裁：古风

篱落有牵牛，花如碧玉簪。秋雨一霮䨴，延蔓随低阴。甫开即揪敛，不耐烈日临。上有蟪蛄鸣，下为萧茵林。对之怀履霜，弹我峄阳琴。大易系苋陆，绘图意良深。
题蒋南沙画杂花诗 其四 蓝菊
作者：张照
朝代：清

塞山暑雨过，烂斑满翠锦。花叶良似菊，色香乃稍寝。落英未可餐，流泉未足饮。红霜益灿然，傥与菊同禀。善善及其类，忍使沦寒品。收之芳草谱，姱修可勤恁。
题蒋南沙画杂花诗·其一
作者：张照
朝代：清

百花各有时，迟早不相贸。代谢鳞次之，适性随所受。胡不并敷荣，一侈富媪富。大化本无心，在物理则囿。眷兹弱植蔓，月月一披秀。初生益部中，谓无霜雪茂。移根植他方，开花宛如旧。乃知小草心，能与四时副。才全古所难，撚花无言嗅。
题蒋西谷画梅
作者：张照
朝代：清
体裁：七言绝句

青桐居士讲直暇，笔底一花天下春。江南尔时香雪里，流水小桥扶杖人。
题虎子图
作者：张照
朝代：清
体裁：古风

虎子方八岁，举石大于身。见者纷骇汗，闻者疑非真。斯岂可理测，无乃疑于神。虎子试静听，吾闻诸先民。心如椰子大，万卷可列陈。实者空所持，什伯不同论。原其故则一，裒益由天钧。所以文殊言：神通本宿因。瞿昙昔年少，投象越城闉。惟不自奇特，千载称能仁。力固纵自天，慎勿恃陵人。勉哉修其业，为国之虎臣。
题钱编修香树太夫人夜纺图·其一
作者：张照
朝代：清
体裁：七言绝句

吉贝成丝母手劳，一镫环诵夜嘈嘈。人家世业如图里，何必王祥得佩刀。
题钱编修香树太夫人夜纺图·其二
作者：张照
朝代：清
体裁：七言绝句

待珥金貂十叶时，敬姜遗训莫忘之。云仍展卷焚香拜，此是君家七月诗。
题风雨归舟图
作者：张照
朝代：清
体裁：古风

倾湫倒岳妖蛟嬉，云吼水立虚空移。草木纷骇鸟雀悲，暝然不知其所为。一叶冲风何人斯，篙橹交横分寸跻。千声并作相喧豗，楼头少妇遥望之。公无渡河苦渡之，南山之阳雷殷其。
咏王烈女
作者：张熙
朝代：清

臣不幸死忠，女不幸死节。泰山与鸿毛，一死轻重别。王家有女住会川，幼与徐氏缔良缘。于归有期占燕喜，岂知事变仓猝起。狂子入我室，感悦身孤危。投梭大骂尔何为，我颈可以断，我心不可移。须臾娇颜刃下死，道光己亥三月二日之未时。悲风四起日昏黑，皇天后土惨无色。但留双眸炯炯光，生不敌贼死捉贼。风动锒铛入狱门，鉴此可以慰贞魂。何时沥尽仇人血，摘心列祭如鸡豚。官为请旌朝门许，坊表峨峨典重举。到此死却贤于生，生时谁知王烈女。容毁不复全，臂断为复续。此身冰与玉，肯为强暴辱。落落清风岭，哀哀摩笄山。此心等铁石，生死须臾间。吾不见侍中溅血有几许，杲卿骂贼谁为侣。丈夫就义自古难，吁嗟乎，王烈女！
咏王烈女·其一
作者：张熙
朝代：清

臣不幸死忠，女不幸死节。泰山与鸿毛，一死轻重别。王家有女住会川，幼与徐氏缔良缘。于归有期占燕喜，岂知事变仓猝起。狂子入我室，感悦身孤危。投梭大骂尔何为，我颈可以断，我心不可移。须臾娇颜刃下死，道光己亥三月二日之未时。悲风四起日昏黑，皇天后土惨无色。但留双眸炯炯光，生不敌贼死捉贼。风动锒铛入狱门，鉴此可以慰贞魂。何时沥尽仇人血，摘心列祭如鸡豚。官为请旌朝门许，坊表峨峨典重举。到此死却贤于生，生时谁知王烈女。
咏王烈女·其二
作者：张熙
朝代：清

容毁不复全，臂断为复续。此身冰与玉，肯为强暴辱。落落清风岭，哀哀摩笄山。此心等铁石，生死须臾间。吾不见侍中溅血有几许，杲卿骂贼谁为侣。丈夫就义自古难，吁嗟乎，王烈女！
登峨眉山用李青莲诗韵
作者：张熙宇
朝代：清

导江来岷山，嵯峨实无匹。瑶草杂丹砂，灵异靡能悉。其间数百里，峨眉尤特出。中多绿字书，皆言长生术。仙人紫鸾车，手抱瑶姬瑟。碌碌尘土中，俗缘谁得毕。坐令多名山，一一对面失。感此信恣意，林泉娱暇日。言陟兹山来，青翠邈难匹。十步一长吁，奇险不可悉。引领望中峰，云间没复出。聿想山中人，定有王乔术。忽然微雨过，寒风吹萧瑟。行路岂不难，奇赏会须毕。回首眺冥濛，前路忽已失。夕烟开晚晴，乱山照斜日。平明登绝顶，身与众真匹。天风卷颓云，诸山了可悉。瓦屋峙其前，雪山从后出。老佛双瞳方，授我清净术。是时山寂然，泠泠泛瑶瑟。琴声亦既歇，佛言犹未毕。山中无是非，世间有得失。我亲闻此言，皎如见天日。双鹤西南来，盘空结俦匹。悬岩下无地，万古人罕悉。中有兜罗绵，如鹤飞飞出。我欲乘之起，自试凌空术。凤皇导我前，虬龙为鼓瑟。忽觉钟声动，仙乐诎然毕。再拜语诸真，长愿无相失。浣衣赤城霞，晞发榑桑日。
登峨眉山用李青莲诗韵·其一
作者：张熙宇
朝代：清

导江来岷山，嵯峨实无匹。瑶草杂丹砂，灵异靡能悉。其间数百里，峨眉尤特出。中多绿字书，皆言长生术。仙人紫鸾车，手抱瑶姬瑟。碌碌尘土中，俗缘谁得毕。坐令多名山，一一对面失。感此信恣意，林泉娱暇日。
登峨眉山用李青莲诗韵·其三
作者：张熙宇
朝代：清

平明登绝顶，身与众真匹。天风卷颓云，诸山了可悉。瓦屋峙其前，雪山从后出。老佛双瞳方，授我清净术。是时山寂然，泠泠泛瑶瑟。琴声亦既歇，佛言犹未毕。山中无是非，世间有得失。我亲闻此言，皎如见天日。
登峨眉山用李青莲诗韵·其二
作者：张熙宇
朝代：清

言陟兹山来，青翠邈难匹。十步一长吁，奇险不可悉。引领望中峰，云间没复出。聿想山中人，定有王乔术。忽然微雨过，寒风吹萧瑟。行路岂不难，奇赏会须毕。回首眺冥濛，前路忽已失。夕烟开晚晴，乱山照斜日。
登峨眉山用李青莲诗韵·其四
作者：张熙宇
朝代：清

双鹤西南来，盘空结俦匹。悬岩下无地，万古人罕悉。中有兜罗绵，如鹤飞飞出。我欲乘之起，自试凌空术。凤皇导我前，虬龙为鼓瑟。忽觉钟声动，仙乐诎然毕。再拜语诸真，长愿无相失。浣衣赤城霞，晞发榑桑日。
寒山别馆对雨同来殷作
作者：张熙纯
朝代：清

际晓天蝉吟，凉云荫乔木。玉琴泛商声，寥寥感旧独。故人轸离居，暇日惠高躅。烟萝结清欢，岚影散遐瞩。飞雨忽来过，筠翠霭新沐。稍迷云外峰，复乱林中瀑。颇涤尘虑烦，焉念流景速。嘉藻时见遗，瑶尊更相属。松阴淡欲暝，残钟度空谷。
夏日慈竹轩待雨
作者：张熷
朝代：清

故人为我开三径，一日经过定几回。晚雨欲催斜照敛，好风时送片云来。阶前净绿连芳树，竹外微凉沁酒杯。晴罢不须愁溽暑，冷吟闲醉且徘徊。
挽郑筠谷先生
作者：张熷
朝代：清

年来耆旧凋亡尽，邈若山河感昔游。早识先生曾奉手，还教贱子许同舟。风流宏长谁能继，文咏追陪自此休。廿载谢公门下客，独垂衰泪过西州。朵殿簪毫著作新，翩然归钓两湖滨。病余应识闲居乐，官罢惟留现在身。经业隐修堪自老，礼堂写定付何人。却思当日承音旨，检点遗书一怆神。
挽郑筠谷先生·其一
作者：张熷
朝代：清

年来耆旧凋亡尽，邈若山河感昔游。早识先生曾奉手，还教贱子许同舟。风流宏长谁能继，文咏追陪自此休。廿载谢公门下客，独垂衰泪过西州。
挽郑筠谷先生·其二
作者：张熷
朝代：清

朵殿簪毫著作新，翩然归钓两湖滨。病余应识闲居乐，官罢惟留现在身。经业隐修堪自老，礼堂写定付何人。却思当日承音旨，检点遗书一怆神。
七夕
作者：张玉书
朝代：清

一年一度鹊填桥，欢会佳期只此宵。寄语女郎休懊恼，人间死别更魂销。
九日东山别墅雅集
作者：张玉书
朝代：清

同上东山一啸歌，西风吹帽首频搔。诗人雅爱秋容淡，佳节又逢酒量豪。回忆去年曾作客，相期此日复题糕。主宾长得朱颜驻，老大何须感二毛。
听客谈中华时事感赋
作者：张玉书
朝代：清

闻道中原逐鹿忙，连天烽火起萧墙。乍收铁道为官业，忽报城都作战场。倡首何人除弊政，倾心举国立新章。兴衰毕竟因时异，眼看曼殊国祚亡。
大阅恭纪
作者：张玉书
朝代：清

銮舆晓出传宫漏，万乘春蒐控玉鞭。十二羽林雕辇后，三千犀甲幔城前。招摇色映长堤直，华盖香凝禁树妍。脱臂饥鹰霜距疾，嘶风彀骑雪花拳。龙鳞乍晃云霄上，虎旅同趋日月边。褒鄂宗臣张左纛，薛岐帝胄领中权。衔枚受律连营肃，射柳分弓七札穿。觱篥声中看队列，铙歌曲里促觞传。丁宁诸将投戈日，长忆先皇讲武年。驷介踏云还紫禁，六飞扶日下青天。威驰塞北名王垒，风靖滇南涨海烟。指顾销兵资庙略，两阶舞罢谱虞弦。
寄李厚庵学士
作者：张玉书
朝代：清

几年峰火断江春，万里无诸战垒新。一自蜡丸通帝座，始知岭峤有孤臣。山城跃马荆榛满，书剑临戎涕泪频。迢递九天优诏下，清宵回首忆枫宸。
息浪庵夜坐别叔敦让木诸子
作者：张玉书
朝代：清

短棹携樽触浪过，将离莫问夜如何。最怜帆远浮天阔，始信江空得月多。隐隐钟声千佛唱，星星岸火一渔蓑。荒鸡促曙行人去，回首双峰护薜萝。
挽马章民年丈二首
作者：张玉书
朝代：清

东庐旧筑翠微间，望里烟霞日夕还。几度欲归归未得，空馀遗恨满青山。辛苦中闺罢锦机，白头曾未识宫衣。可怜风雨寒灯梦，犹是书堂夜读归。
挽马章民年丈二首·其一
作者：张玉书
朝代：清

东庐旧筑翠微间，望里烟霞日夕还。几度欲归归未得，空馀遗恨满青山。
挽马章民年丈二首·其二
作者：张玉书
朝代：清

辛苦中闺罢锦机，白头曾未识宫衣。可怜风雨寒灯梦，犹是书堂夜读归。
秦淮杂咏
作者：张玉书
朝代：清

六代繁华有中兴，浇愁倾尽酒三升。画船箫鼓春如海，便逐东风到秣陵。几度秦淮打桨行，河房士女夜吹笙。栖鸦流水传佳句，总为亚男得盛名。玉树江山百感何，白门杨柳影婆娑。舟回三十六陂月，醉听吴侬白纻歌。青溪楼上小勾留，灯火连宵璧月收。一霎南朝春梦醒，可怜淮水自西流。
纪念银瓶赠与式当日赋呈鹤亭社长
作者：张玉书
朝代：清

大雅扶轮力不疲，频开盛会继南皮。论交我愧非东野，知己君诚似退之。海国鸥盟应共守，骚坛牛耳每相期。吾侪图报无多物，一个银瓶一首诗。艺苑蜚声笔一枝，天真醇朴是吾师。学穷宋理词能达，吟洽唐音句绝奇。静坐人皆慕明道，寡言我欲拜钦之。从来汐社关心甚，海内风骚仗主持。
纪念银瓶赠与式当日赋呈鹤亭社长·其一
作者：张玉书
朝代：清
体裁：七言律诗

大雅扶轮力不疲，频开盛会继南皮。论交我愧非东野，知己君诚似退之。海国鸥盟应共守，骚坛牛耳每相期。吾侪图报无多物，一个银瓶一首诗。
纪念银瓶赠与式当日赋呈鹤亭社长·其二
作者：张玉书
朝代：清
体裁：七言律诗

艺苑蜚声笔一枝，天真醇朴是吾师。学穷宋理词能达，吟洽唐音句绝奇。静坐人皆慕明道，寡言我欲拜钦之。从来汐社关心甚，海内风骚仗主持。
营盘口溪
作者：张玉书
朝代：清

沙浅波平足泳游，粼粼十里碧如油。此溪此水诚奇绝，终古无声向北流。
西湖杂咏
作者：张玉书
朝代：清

龙门晓印客游踪，宿雨新晴翠黛浓。自笑此身登绝顶，众山低拜我为峰。
谒项王庙
作者：张玉书
朝代：清

项王祠枕长河水，拔山气沸惊涛起。阴森白昼啼鼪鼯，萧瑟西风黯菰米。座傍乌骓伏不鸣，馀怒犹欲乘云腾。想象悲歌出垓下，可怜遗恨迷阴陵。英雄坎壈识天意，失路东归亦何济？万户轻身赠故人，一死何颜见义帝？往事东流逝不回，雌雄壁垒空尘埃。君不见下相城头望丰沛，樵歌暮上歌风台。
过天津
作者：张玉书
朝代：清

津头雨歇夕阳低，漠漠寒云入望迷。岂是烽烟难净尽，过江时有杜鹃啼。
过金陵某将军营
作者：张玉书
朝代：清

六纛双旌隐画扉，月明霜白路人稀。燕归不识将军垒，犹认乌衣旧宅飞。
送邱曙戒前辈之武昌
作者：张玉书
朝代：清

猿声夹岸听斜阳，江树苍茫接故乡。却较长沙归路近，行吟何事怨潇湘。
闻笛
作者：张玉书
朝代：清

谁家横玉到深宵，吹出关山最不聊。一样触人身世感，渐离筑与伍员箫。
书斋自遣
作者：张玉墀
朝代：清

我生孤僻俗缘悭，竟日阑珊闭故关。儿女债多遗业减，功名心淡此身閒。炉中馀篆萦蝌蚪，槛外浮云幻髻鬟。惟有诗篇足吟咏，渊明责子未曾删。
咸丰庚申四月十三日，江邑失守，东乡民团未散，虽连获胜仗，然早知势不可支，祸临旦夕矣。端午日，犹率族人诣祠祭献，悲号永别。至六月十一日，果掠华墅。自后贼踪不绝，居民东奔西窜，十室九空。忽忽经年，又值端午矣。时暂栖陶氏延野堂，有感而作
作者：张玉墀
朝代：清

去岁值今辰，挥泪别先祖。今岁更流离，客舍逢端午。蘋藻不克荐，魂梦谒祠宇。有家不得归，避敌如避虎。一年复一年，春风又夏雨。令节徒徘徊，聊以酌村酤。
灯下书怀
作者：张玉墀
朝代：清

寂寞书斋对短檠，无聊还自说平生。茶虽多饮诗仍俗，酒可消愁器易盈。痛到齿牙经岁月，疾成疯癣验阴晴。不堪回首惟衰老，怕听堂前哭泣声。
癸丑春，吴子冠英为予写照，并问何图，予漫应之曰：随意，遂名随意图。率成短句为诸吟坛引玉
作者：张玉墀
朝代：清

快意百不一，拂意什八九。人生忧劳中，坐是搔白首。委心学陶公，齐物师庄叟。揆之于圣贤，曰唯唯否否。绝在必固先，诚于格致后。白云生远峰，野泉流谷口。愿学非曰能，此理质良友。
许凤山焚香静坐图
作者：张玉墀
朝代：清

天地一劳区，人世苦鹿鹿。角利复角名，终岁疲奔逐。劳故不能静，能静即是福。境静心不静，寸衷尘万斛。心静身不静，何处避凡俗。君家有仙灯，华阳得道足。观君静坐图，令我意枨触。安得出红尘，把臂入深谷。
一剪梅
作者：张玉珍
朝代：清

淡月窥林夜色清。才报初更。又报深更。玉箫谁弄断肠声。怕是愁听。偏是愁听。静剪兰灯梦不成。半为离情。半为伤情。旧时别路短长亭。泪尽三生。误尽三生。
一叶落
作者：张玉珍
朝代：清

紫燕语。春将去。小楼此际甚情绪。卷帘复下帘，帘前吹香絮。吹香絮。数点黄昏雨。
一枝春·清明日坐柳风春水，吟艇听雨。用周草窗韵，偕两弟同作
作者：张玉珍
朝代：清

作暖欺寒，酿清明、润逼帘栊疏雨。芳晨暗数，负了惜花情绪。遥山送翠，似愁锁、一痕眉妩。闲坐到、春水吟船，却喜雁行同聚。思量踏青何处。任东风、弄柳都成柔缕。头网活火，好与细评茶谱。新晴欲乞，怕天际、湿云犹妒。聊听取、娇燕梁间，一双软语。
东风第一枝·秋感
作者：张玉珍
朝代：清

露坠红莲，烟消翠柳，秋光冷淡如许。苔阶不住鸣蛩，桐阴更吹疏雨。闲窗香烬，聊题遍、碧笺新句。奈恹恹、瘦却吟肩，添得几多愁绪。风细细、画栏漫抚。云漠漠、锦书又阻。梦随流水千条，意如乱丝万缕。凉生枕簟，肠断是、天涯羁旅。怪秋来偏易伤人，何不早将秋去。
临江仙·仲冬接舅氏札，并索近咏却寄
作者：张玉珍
朝代：清

目极晴江秋杪，书来独雁云边。墨痕香渍浣花笺。吟怀真淡荡，离思转纷然。苦忆西窗问字，消寒险韵同拈。难将近况告坡仙。琴囊馀药物，病榻袅茶烟。
倦寻芳·次友砚舅氏观荷寄怀原韵
作者：张玉珍
朝代：清

晶帘乍卷，一鉴芳塘，艳粉交藉。色相空来，那许点尘轻惹。晓烟前，斜阳外，背人开处偏娇冶。倚回阑，对千重翠影，缄题分写。最好是、碧筒浅酌，浥取幽芬，消受清暇。白苧齐纨，怯试晚风水榭。只恐匆匆秋信早，红衣憔悴波纹泻。把离愁，付凉蝉，细吟林罅。
减字木兰花
作者：张玉珍
朝代：清

愁丝万缕。缭绕樽前飞不去。自是情深。寂寞闲窗倚素琴。检书覆茗。灯火寒宵同说饼。此去他乡，盼煞秋风桂早香。
凤孤飞·立秋日思家感赋
作者：张玉珍
朝代：清

记得去年时候，雁侣联芳翰。此际新秋恨满。早瘦了、吟腰半。隔树蝉声疏欲断。难忘处、那回别怨。梧院凉生帘不卷。任流光偷换。
卖花声·冬至和悔堂弟韵
作者：张玉珍
朝代：清

林雀噪新晴。晓梦初惊。深深斗帐峭寒生。早是黄梅开遍了，香透疏屏。绿酒且闲倾。醉也还醒。绣丝欲理又关情。只恐添将愁一线，说与谁听。
南乡子·不寐
作者：张玉珍
朝代：清

离恨与愁并，簟冷方花梦不成。起坐重温铜鸭火，闲听。两部蛙声闹绿汀。银篝杀残更，静理新词独剪灯。四五蟾蜍光又缺，窗棂。移过花枝弄影横。
南楼令
作者：张玉珍
朝代：清

密雨润花枝。东风剪柳丝。爱粼粼、水碧芳池。帘押犀垂浑未捲，早又是，燕来时。梦访路难知。春来书更迟。算多情、毕竟情痴。十样锦笺题旧恨，题不了，苦相思。
卜算子
作者：张玉珍
朝代：清

不奈泬寥天，又遇黄昏雨。冷冷清清滴到明，蛩语人无语。旧恨并新愁，此际纷然起。断送华年白发新，只在秋声里。
卜算子·题纤云女史画梅册
作者：张玉珍
朝代：清

何处问春光，飞上瑶台矣。密密疏疏几许情，写出吟毫底。认取墨痕香，瘦影临清沚。不是江妃是玉妃，独占群芳里。
四和香·午日雨窗忆亡儿绍泽感赋
作者：张玉珍
朝代：清

续命丝长谁共缬。只有愁千结。草唤忘忧忧未绝。空负了、端阳节。玉雪娇儿成永别。此恨和谁说。蛙鼓声中疏雨歇。早又见、纤纤月。
城头月·友砚舅氏过舍出示近作，赋呈一阕
作者：张玉珍
朝代：清

盈盈一水离情苦。把袂欣重晤。坐到深更，半钩淡月，却向松梢吐。锦囊添得新词富。炫目蛟龙舞。今夜分吟，明朝惜别，望断江村路。
城头月·寄外
作者：张玉珍
朝代：清

墨痕浅淡云笺碧。漫写愁如织。只恐匆匆，欲言未尽，灯下重开折。三千里外新词积。雁也无消息。叶堕秋声，砧催日影，坐待窗纱黑。
壶中天·晓起
作者：张玉珍
朝代：清

寂寥深阁，正朝暾乍上，琼窗初启。漠漠寒云消欲尽，早又雁归时矣。香润衣篝，钗横奁匣，犹是慵梳髻。翠帏斜揭，小鬟教叠鸳被。连日绣线闲抛，评量好景，消受吟边味。却怪枝头啼鸟乱，清梦被伊惊起。雨润如膏，风轻似剪，酿作阳春意。试看庭畔，玉梅曾著花未。
多丽·秋光萧瑟，抚景增愁，填此遣兴兼悼归程氏先姊。时九月初七，姊亡日也
作者：张玉珍
朝代：清

暮山岑。斜阳一抹初沉。听寥天、征鸿过也，燕归盼到而今。小窗虚、风敲残叶，荒郊静、衣捣清砧。春记重三，秋怜重九，惯看疏雨弄轻阴。暗染却、闲愁几许，脉脉感幽襟。凭消遣、琴弦筝柱，总带商音。忆婵娟、当时聚首，兰闺何限欢心。倚苓床、挑丝共绣，携砚匣、握管联吟。旧事空题，前期不再，重求鹿梦杳难寻。忍对此、数丛篱菊，花正绽黄金。花知否、年来憔悴，半为情深。
天仙子·兰开有作并蒂者，喜填
作者：张玉珍
朝代：清

翠叶紫茎花并蒂。交飞蝴蝶栖无计。楚词读罢惹相思，娥皇姊。女英妹，双坐同行湘泽里。
如梦令
作者：张玉珍
朝代：清

莺语催残红雨。好景频添离绪。无奈是东风，吹散一庭香絮。人去。人去。梦到五云深处。
庆春宫·小窗孤寂，雨意绵绵，赋此遣兴
作者：张玉珍
朝代：清

凫藻香生，虾须帘捲，半庭细雨如尘。柳困花欹，燕昏莺晓，几番作弄残春。别情无限，望不尽、遥天暮云。石尤风紧，三板吟船，怎渡仙津。年嫌甲子平分。剩有诗魔，难熨眉痕。月底樽前，酒边茶畔，等闲负了良辰。欲弹焦尾，犹只恐、相思调陈。轻寒似水，守著窗儿，酿得愁新。
徵招·九日书感
作者：张玉珍
朝代：清

一天风雨过重九。东篱更谁携酒。独客最销魂，正而今时候。登高愁望眼，怕遥见、燕山孤岫。采得红萸，懒题新句，故园回首。哀雁两三声，凄凉意，那得双眉解皱。莫漫捲珠帘，有黄花共瘦。人生如寄耳，犹令节、几番空负。真无奈，旧日心情，付药铛茶臼。
忆旧游
作者：张玉珍
朝代：清

记当时听雨，小阁联吟，三是寒天。不尽清游兴，仅敲棋斗茗，何限缠绵。漏声纵催深夜，刻烛竟忘眠。被一霎西风，惊分雁侣，隔断荒烟。情牵。片帆远，怅越尾吴头，尺素茫然。碧海珠难合，便芳魂入梦，梦也堪怜。断肠暗垂清泪，蘸墨写云笺。想如寄人生，多愁乃尔空少年。
念奴娇·余于戊戌仲冬归娄江，倏又季春时矣，离思萦怀，填此词寄悔堂弟
作者：张玉珍
朝代：清

纸鸢声动，算离家、又过清明时节。一昔东风吹梦断，此际离愁难说。菊槛评花，桐窗煮茗，曾记三秋别。片帆迢递，远山如阻千叠。遥想绮阁春融，尊开良夜，同盼团圆月。玉树琼枝看渐长，添得堂前欢悦。屈指归期，归期偏杳，柳岸应飞雪。最堪怜处，小桃红绽如血。
惜红衣·苦热。用白石词韵
作者：张玉珍
朝代：清

翠簟炎蒸，吟床梦断，扇纨无力。难觅新凉，井华汲深碧。调冰雪藕，有几个、清闲词客。岑寂。高阁卷帘，待封姨消息。芳亭野陌，久断甘霖，馀花半狼藉。苕苕长日云影，净南北。一舸闹红深处，犹记那回游历。听晚蝉频噪，何日饱看秋色。
惜红衣·题姚苏卿表弟观荷图
作者：张玉珍
朝代：清

翠盖摇烟，红衣坠露，水天如镜。小院生凉，亭亭弄秋影。雕栏十二，帘卷处、风来都净。闲省。少个画船，泛西湖佳景。无言独凭。心事谁盟，眠鸥梦初静。吟情几许，不奈扇纨冷。好是碧筒微醉，一缕暗香吹醒。倩卯君词管，写出这回清兴。
惜黄花·对菊。次家大人韵
作者：张玉珍
朝代：清

晓霜初逗。嫩寒微透。爱披离、几枝攒秀。屏护写阴疏，帘卷留香久。更未许、蝶窥蜂诱。黄昏清昼。酒边茶后。正相看，淡无言，个人同瘦。丽句被催成，好景休轻负。总记取、暮秋时候。
探芳信·暮春寄怀四舅氏
作者：张玉珍
朝代：清

惜春昼。正睡思萦人，几回倦绣。喜画梁双燕，衔泥尚如旧。东风不为吹愁去，花片飘红瘦。又新阴、绿到阶除，懒携樽酒。闲自倚阑久。望云影低垂，波痕微皱。吟舫蜻蜓，偏阻申江口。何当共说经年别，拍案苏黄手。恐相逢，已过茶香节候。
暗香·咏梅。用白石韵
作者：张玉珍
朝代：清

花中绝色。但绕花看遍，莫愁横笛。晓镜妆成，珍重琼英未轻摘。软玉笺裁秀句，惟记省、坡仙词笔。最好是、淡月黄昏，疏影上芳席。乡国。慰寥寂。奈竹外轻寒，露华微积。离情欲泣。岁岁春初苦相忆。几树斜临曲岸，香浸也、半池空碧。算燕燕、瘦尽了，那能学得。
杏花天·远春弟自都中归，茶话清宵，因填此解
作者：张玉珍
朝代：清

五年离索情无那。喜重向、尊前团坐。春韶如水休轻过。新句联吟同和。思往事、兰因絮果。空误了、名缰利锁。谈深银烛红花堕。窗外雨疏风大。
柳梢青
作者：张玉珍
朝代：清

何处寻春。这回去也，愁煞诗人。风袅游丝，蝶衔残蕊，飞过篱门。相思梦去无痕。吟遍了、尊前醉魂。江水苕苕，鱼书渺渺，碧树烟昏。
柳梢青
作者：张玉珍
朝代：清

怕是芳春。春寒春困，偏易伤人。墙外秋千，阶前花片，静掩重门。新愁触损眉痕。相扰处、吟魂梦魂。细篆飘残，短檠分到，又近黄昏。
柳梢青
作者：张玉珍
朝代：清

愁化轻烟。了无消处，忽堕灯前。岂怨离多，应怜病久，瘦削吟肩。夜寒频数琼签。敲不尽、迢迢似年。木叶飘兮，霜鸿过也，难寄红笺。
柳梢青
作者：张玉珍
朝代：清

燕惜馀春。呢喃双语，也解怜人。丁字帘垂，回文褥冷，寂寞闲门。远山消尽云痕。频望断、天涯旅魂。几点疏星，一声长笛，小阁灯昏。
柳梢青
作者：张玉珍
朝代：清

目送残春。恹恹离思，说与何人。一径新篁，半畦芳草，绿到柴门。阑干掐遍愁痕。听杜宇、声声断魂。锦样笺裁，云般墨泼，难遣晨昏。
柳梢青·答姚今韩表弟题拙稿后作，即次原韵
作者：张玉珍
朝代：清

草碧天涯。清明时也，细雨香沙。山阁排愁，云笺学句，未是才华。何当笔底生花。翻博得、阳春调佳。珠颗拈初，玉盘承乍，笼合轻纱。
桂殿秋·题黄雪女史照
作者：张玉珍
朝代：清

花径畔，画阑东。一天秋影落梧桐。石弦闲倚玲珑曲，银汉无声月正中。
桃源忆故人·寄怀闺友王丽则
作者：张玉珍
朝代：清

松涛声和潇潇雨。六月溪塘无暑。彼美人兮何处。日对相思树。花时翻悔曾相聚。添得这回离绪。目极行云来去。脉脉和谁语。
殢人娇·题晓妆图
作者：张玉珍
朝代：清

雨润桐窗，风撩蓉帐。惊睡起、露蛩声响。晓妆欲整，含情半晌。无一语，悄把凤钗戴上。湿翠犹凝，露红齐放。任雏鬟、摘花闲赏。镜圆窥影，瘦非前样。问毕竟，秋来为谁惆怅。
水龙吟·白莲
作者：张玉珍
朝代：清

银塘十里波澄，仙人掌上芙蓉吐。亭亭弄影，粉光交晕，天然幽素。雨浥珠明。风撩香净，翠盘低舞。料玉娥携艇，夜凉月上，浑难辨，花间路。自喜芳姿无污。那容它、蝶猜蜂妒。含情隔水，铅华都洗，盈盈不语。云母屏前，水精帘外，顿消残暑。倩伊谁剪取，生绡一幅，写崔吴谱。
江城梅花引
作者：张玉珍
朝代：清

风敲林叶响疏窗。怕昏黄。又昏黄。只觉暮寒，潜透薄绵裳。红飐疏花灯欲坠，雁鸿远，一声声、唤断肠。断肠。断肠。漏偏长。墨几行。泪几行。梦也梦也，梦不到、残月空梁。何限情怀，闲自倚银床。自叹工愁兼善病，消瘦影，似黄花，冷耐霜。
沁园春·咏七字
作者：张玉珍
朝代：清

北斗阑干，猜是银河，三更四更。记凉瓜食候，兰期空误，巧针穿处，弦月将生。里数山塘，贤留竹坞，若个才华展步成。无聊赖、学卢仝茶癖，风味偏清。画楼十二春晴。算五处、闲扃懒未登。爱宝钗徐整，闲情脉脉，琴弦低拨，幽韵冷冷。扶下香车，织残襄锦，六一炉萦碧篆轻。于中意，赋词人秦柳，写倚新声。
沁园春·游知止山庄呈王梅影表叔
作者：张玉珍
朝代：清

小舫蜻蜓，怯任西风，轻吹画桡。爱寒山黛拥，细眉高髻，残阳碧袅，短缕长条。路入溪湾，门涵水影，人立西湖第几桥。循廊步，早窗纱齐拓，翠袖频招。何当曲奏云璈。听字字、清真叶凤箫。正丹枫两岸，霜文受记，菊黄三径，粉本争描。绣斧闲居，班衣乐志，此福人间未易消。耽游处、又斜阳一抹，瞥下花梢。
沙塞子·食莼
作者：张玉珍
朝代：清

鸭头波暖碧粼粼，乌篷小，新载香莼。和羹俊、光凝钗股，半点无尘。凭将姜豉细调匀。浑不数、多少山珍。堪愁处、西风吹老，触忤归人。
法曲献仙音·为纤云题抚琴图
作者：张玉珍
朝代：清

凉浸梧云，翠摇竹露，写出情虚仙境。睡鸭香初，苓床绣罢，蛩吟绿阶苔净。有无数难言处，冰弦拨秋暝。碧窗静。按声声、玉徽都应，鸾镜里、偏奈舞回只影。君自遣愁心，怕愁边、还有人听。玉宇琼楼，唤姮娥、同耐孤冷。把潇湘哀怨，付与此时消领。
洞仙歌·咏成窑鸡缸
作者：张玉珍
朝代：清

人间磁盘，算成窑尤巧。似玉晶瑩色愈好。况名齐定汝，别样嘉隆，渲染就、一幅锦鸡花草。双行留细款，斟酌春醪。携向芳筵尽倾倒。记得小红楼、兰月窥时，三两盏、添人诗料。剩此际、摩挲爱弥深，早万缕愁痕，为伊都扫。
洞仙歌·咏成窑鸡缸
作者：张玉珍
朝代：清
体裁：词

人间磁盘，算成窑尤巧。似玉晶莹色愈好。况名齐定汝，别样嘉隆，渲染就、一幅锦鸡花草。双行留细款，斟酌春醪。携向芳筵尽倾倒。记得小红楼、兰月窥时，三两盏、添人诗料。剩此际、摩挲爱弥深，早万缕愁痕，为伊都扫。
浣溪沙
作者：张玉珍
朝代：清

螺髻晴峰历历排。秋光无际雁飞来。登临骋目惬幽怀。吟对黄花人也瘦，香浮绿蚁酒初开。一帘疏雨落松钗。
浪淘沙·题远春词后
作者：张玉珍
朝代：清

按拍倚新声。字字轻清。春寒春困几多情。付与双鬟花外唱，一样娉婷。名已著瑶京。未破愁城。章台柳色怕凋零。红粉青衫今古恨，误了聪明。
清平乐·雨夜
作者：张玉珍
朝代：清

短檠孤影。密雨敲窗冷。不奈频惊乡梦醒。况是愁中闲听。铜壶漏水迢迢。凄凉最是今宵。断送离人憔悴，几声滴上芭蕉。
清平乐·题墨菊兰画帧
作者：张玉珍
朝代：清

幽贞如许。只合空山住。梦影愁痕无著处。一片潇湘烟雨。墨云吹堕生绡。清香暗袭吟毫。移挂琴枱斜侧，夜凉伴读离骚。
渡江云·送外北上
作者：张玉珍
朝代：清

雨迷芳草路，春光去也，苒苒绿成阴。奈征人欲别，几夜挑灯，话到晓钟沉。挥毫蘸泪，擘涛笺、还写离心。回首处、鞭丝茸帽，无限感幽襟。从今。万里烟树，千叠青山，剩愁痕梦影，空费却、一函红豆，两地孤吟。瑶云路近天香早，愿殷勤、折取秋深。休负我、闲窗盼望佳音。
满江红·书慈溪郑母张孺人节孝事
作者：张玉珍
朝代：清

今古娥眉，推第一、荣扬节孝。仓皇处、难痊夫病，还愁姑老。玉笛正吹连理曲，瑶琴忽转伤心调。剩呱呱、七日试哀啼，遗孤貌。奁镜冷，离鸾杳。妆阁掩，钗分早。算几番摒挡，邻逋才了。识代陔兰谋色养，教传灰荻邀旌表。抱冰心、常共月争光，千秋皎。
满江红·壬寅春暮，王述庵先生偕同人展禊檀园，分韵嘱赋，得九字
作者：张玉珍
朝代：清

宾主风流，占尽了、山川英秀。携屐处、苔痕重印，春韶依旧。花片红飞莺语滑，柳丝碧蘸波纹皱。算前期、禊饮未成旬，才过九。寻异境，闲仙绶。临曲岸，联吟袖。更才飞鸿藻，晶盘珠走。益友同盟三径竹，深情那厌千樽酒。羡兰亭、佳话古来传，今还又。
满江红·春日课儿，感悼外子
作者：张玉珍
朝代：清

双燕穿帘，浑不解、倚楼人独。才瞥眼、春光已尽，满目新绿。旧梦竟随流水去，遗书苦唤娇儿读。叹辛勤、窗底母兼师，愁盈掬。思往事，眉常簇。怜别绪，情犹续。愿相期一笑，同登仙箓。识字由来忧患始，有才偏使年华促。剩中心、抱恨最难平，抛棋局。
潇湘夜雨·李宁圃太守属题“管夫人画竹”
作者：张玉珍
朝代：清

松雪斋前，鸥波亭畔，倚吟绿净无尘。休将芳草怨王孙。珠腕写、千枝碧玉，鹅绢剪、一幅寒云。还应有、潇潇雨意，细卷秋痕。文湖州派想，看随承旨，徵谱闲论。任吾家私印，倒押朱文。最好烟梢凤尾，吟不到、月夜湘魂。犹赢得、香凝燕寝，珍护墨长新。
潇潇雨·本意
作者：张玉珍
朝代：清

黄梅前后雨，苦兼旬、独自带愁听。早池塘水满，鱼虾欲上，鸥鹭堪盟。偏是画帘深掩，檐际泻泉声。六月生秋意，翠袖凉轻。记得西窗旧事，惯挑灯款语，共谱茶经。奈年华如矢，清梦冷桃笙。任氤氲、炉篆香细，暗撩人、几许别离情。无聊赖、把金钱卜，甚日新晴。
点绛唇·得外书
作者：张玉珍
朝代：清

雁足缠书，凭风吹过三千路。闲愁触忤。芳草斜阳暮。淡墨红笺，写遍离人苦。离人苦。这番新句。填就相思谱。
点绛唇·悔堂弟将至，走笔迎之
作者：张玉珍
朝代：清

兰月团圞，愁中令节今宵又。吟桡来否。只在烧灯候。别恨难消，闷也抛红豆。抛红豆。一尊芳酒。同嚼梅英瘦。
玉楼春·杏花
作者：张玉珍
朝代：清

芳期爱是今番早。独倚东风殊窈窕。小桥曲水燕初飞，细雨淡烟春正好。酒旗掩映孤村杪。寂寂红楼寒尚峭。枝头留得几回看，隔巷卖花声唤到。
琴调相思引·吴茂才属题其令妹“雪庭联咏图”遗照
作者：张玉珍
朝代：清

漠漠轻寒糁玉尘。吟香咏絮谢庭春。几多清兴，付与画中人。璧月韬辉兰漏永，瑶云弄影雁行分。封胡愁思，和泪写梅魂。
生查子
作者：张玉珍
朝代：清

记得别离时，犹道相逢易。无计熨眉痕，寒暑三更矣。落月与残砧，尽是伤心地。纵有七香车，难载愁千里。
疏影·咏梅。用白石韵
作者：张玉珍
朝代：清

玲珑碎玉。忆罗浮旧梦，那回初宿。谁是朋俦，除了寒松，应添几个修竹。姗姗遥倚东风里，春只在、溪南溪北。正嫩寒、纸阁无聊，合伴个侬幽独。还恐濛濛细雨，枝头吹遍也，装点新绿。欲寄相思，何处寻踪。记取雪深茅屋。晶帘乍卷瑶台静，更三弄、素琴清曲。把生绡、淡写芳姿，但觉暗香盈幅。
百字令·将归娄江寄友研舅氏，时主讲徐州书院
作者：张玉珍
朝代：清

匆匆驹隙，记归来正是，重阳时节。共剪西窗凉夜烛，细把离愁同说。荷渚红稀，桐阴碧漏，花事怜消歇。西风一霎，香林堆满黄雪。最忆江路苕苕，山深芒砀，雁影无由觅。读史豪情还访古，应谱新词稠叠。天末停云，阶前落叶，此际难为别。扁舟催发，野塘渔火明灭。
百字令·贺悔堂弟得子，即用远春韵
作者：张玉珍
朝代：清

灯花红穗，早双鱼喜报，新添犹子。此际闲愁都扫尽，笑对浣花笺纸。兰秀阶前，珠擎掌上，顿慰平生志。筵陈汤饼，为招词客齐至。却喜聪慧无灾，琼枝渐长，貌更佳于姊。黾勉青箱仔旧业，定许光荣闾里。旗角悬铃，云端化凤，嘉兆依稀似。真成英物，小名应唤温字。
眉妩·夏夜有怀
作者：张玉珍
朝代：清

正微风穿竹，淡月梳云，如水夜天碧。生怕圆时少，凄凉影、深宵常伴孤客。五年别恨，料素娥、知也怜惜。凭栏久，漏点铜壶悄，广庭露虚滴。多少闲愁堆积。便制成丽曲，谁倚琼笛。目极三千里，销魂处、青鸾难递消息。女牛会阻，待几时、同诉岑寂。看清浅银河，偏亘两情脉脉。
祝英台近·病起偶成，用竹垞集中韵
作者：张玉珍
朝代：清

雁书沈，芳信远。丽句写纨扇。小极无聊，睡也几曾倦。纵有鸿雪行踪，絮泥心事，都付与、旧时莺燕。蜡灯泫。早又院落黄昏，萤火两三点。曲录阑干，不语苦凭遍。倩携绿绮轻弹，一天离恨，任香影、回风低捲。
秋夜雨
作者：张玉珍
朝代：清

灺莲欲坠红欹侧。桐阴吹下轻碧。疏疏微雨后，似洗出、新秋颜色。年年触忤吟腰瘦，白苧凉、还自怜惜。夜静人更寂。早有个、虫儿催织。
绮罗香·秋雨
作者：张玉珍
朝代：清

芳榭香消，野塘波冷，又是乍寒天气。疏雨朦胧，故弄一庭秋意。吹数片、林叶轻黄，添几寸、苔痕深翠。算时光、已届重阳，东篱应访菊开未。西窗帘幕静掩，怪底潇潇飒飒，排愁无地。暗逗离心，别有凄凉滋味。画桥外、烟柳低垂，碧槛畔、露蛩声细。更何堪、滴向梧桐，夜阑浑不寐。
苍梧谣 其一 立秋
作者：张玉珍
朝代：清

秋。一叶飘来便是愁。良宵静，况见月当头。
苍梧谣 其二 立秋
作者：张玉珍
朝代：清

秋。触怵离心著处愁。风来也，独是下帘钩。
苍梧谣·立秋
作者：张玉珍
朝代：清

秋。一叶飘来便是愁。良宵静，况见月当头。秋。触怵离心著处愁。风来也，独是下帘钩。
苏幕遮·小楼夜坐
作者：张玉珍
朝代：清

竹风凉，梅雨霁。淡月当楼，楼上人孤倚。顾影伤怀无一语。打叠排愁，没个排愁地。惜芳时，怜别绪。燕去巢空，那得留春住。离合如云风散易。酒洗诗脾，只有销魂句。
菩萨蛮·回文
作者：张玉珍
朝代：清

碧天遥映微云白。白云微映遥天碧。秋水近帘钩。钩帘近水秋。片花飞曲院。院曲飞花片。吟苦费闲心。心闲费苦吟。
蓦山溪·送春
作者：张玉珍
朝代：清

寂寥帘幕，恻恻馀寒浅。又是落花时，风紧处、飘来千片。登高望远，杨柳最牵愁，低拂水，淡笼烟，只恐离人见。啼红惨碧，恼乱莺和燕。日永却如年，乍起也、双眸还倦。销魂此际，无计网春晖，题锦字，倒芳樽，聊把行旌饯。
虞美人·元夕
作者：张玉珍
朝代：清

去年元夕华灯里。谙尽愁滋味。今年元夕月孤明。依旧无聊默坐、听深更。江梅消息东风漏。人也如梅瘦。冷香幽韵谱琴丝。却笑此情偏有、侍女知。
蝶恋花·久不接家书，歌以遣闷
作者：张玉珍
朝代：清

杨柳丝长烟漠漠。节近清明，雨润秋千索。底事流莺惊梦觉。起来独坐垂珠箔。庭畔小桃将吐萼。几日春寒，好景俱抛却。焉得双鱼云外落。一函慰我离愁恶。
行香子·咏柳
作者：张玉珍
朝代：清

渡口桥边。陌上楼前。碧参差、弄影堪怜。并刀裁出，二月春天。看也宜风，也宜雨，也宜烟。高飏秋千。低拂吟船。最销魂、折赠离筵。灵和殿里，别样争妍。看几回斜，几回起，几回眠。
行香子·寒食雨窗约远春弟同作
作者：张玉珍
朝代：清

雾敛芳汀。香冷云屏。奈韶华、又过清明。卖饧声里，打叠闲情。算几番风，几番雨，几番晴。绿酒频倾。丽句催成。话游踪、合到西泠。小红桥外，水碧烟横。正杏花娇，桃花媚，柳花轻。
西子妆
作者：张玉珍
朝代：清

瑶草含香，琪花吐艳，巧缀蕊珠宫殿。阑干十二碧玲珑，斗妍姿、玉人凭遍。低徊眷恋。恐花也、羞窥人面。自锄云，把好春常护，休教吹散。新妆倩。翠羽明珰，影若惊鸿现。披图我欲觅青鸾，步天风、只愁缘浅。情怀更羡。道佳句、吟来百炼。算千秋韵事，金闺妙擅。
解连环·丁巳闰六月初七夜为牛女解嘲，和悔堂、远春两弟作
作者：张玉珍
朝代：清

寂寥亭榭。正桐阴敛碧，月钩低挂。算好景、已届仙期，奈缘阻新秋，闺逢长夏。数隔三旬，未许鹊桥先驾。盼纤云四卷，耿耿银河，素影斜泻。频催漏声几下。想天孙此际，离情难写。为寄语、莫漫萦愁，譬青女姮娥，一生常寡。小别无多，又奚必、织停梳罢。惹人间、画楼数处，纳凉夜话。
谢池春·秋日寄怀远春弟
作者：张玉珍
朝代：清

雁影横空，触忤情怀难说。记西窗、匆匆话别。盈盈秋水，渺行舟如叶。剩凝眸、暮云千叠。虚堂帘卷，不奈雨丝初歇。听蛩声、离心百结。年来憔悴，最深秋时节。待归期、早梅如雪。
踏莎美人·冬日喜接毕素溪夫人札，填此寄怀
作者：张玉珍
朝代：清

灯吐红英，雀喧碧树。瑶华远赠加餐语。心随江水向东流。记得桂花香里、棹扁舟。桐槛煎茶，风帘咏絮。生无仙骨留难住。别来消瘦不关秋。怎奈诗囊难贮、几多愁。
踏莎行·十四日夜，对月有怀，三叠前韵
作者：张玉珍
朝代：清

风约重帘，炉烟灭了。蟾辉比似前宵皎。一年能得几回圆，天涯海角凭伊到。煮茗瓯香，剪灯漏悄。赏心苦忆联吟好。人间偏是别离多，苍茫烟水愁难道。
踏莎行·咏盆中闽兰
作者：张玉珍
朝代：清

楚楚柔姿，娟娟弱态。曾怜碧玉年还待。开时偏喜近新秋，春风蕙草焉能赛。伴我愁消，问谁意会。香生一室炎氛解。十分珍重护纱橱，总教纫佩休轻采。
踏莎行·夜坐
作者：张玉珍
朝代：清

兰蒂香含，荷衣红褪。溪堂一雨炎敲尽。湿萤时堕两三星，寂寥最是黄昏近。抛却冰纨，调将玉轸。天涯空有平安信。病馀情绪易伤秋，方花小簟眠难稳。
踏莎行·季萍妹归桐川后，别已五年，今秋始得聚首，甫及两月又将遄返，作此送之
作者：张玉珍
朝代：清

看瘦黄花，吟凋红叶。雁行联序深秋节。未能谈尽五年心，无端又作销魂别。越水苍茫，吴山青叠。相思两地情难遏。扁舟今夜泊江干，一声渔笛和愁咽。
踏莎行·月下看梅，叠前韵
作者：张玉珍
朝代：清

横笛声边，梅开遍了。千林妆点霜华皎。冰肌月姊也相怜，夜分特送清光到。拂水阴疏，沾衣香悄。孤吟只合花前好。分明人已在罗浮，何须更访罗浮道。
踏莎行·正月十二夜对月
作者：张玉珍
朝代：清

兰夜沉沉，灯期近了。纤云卷尽冰轮皎。横阶如水弄清寒，隔帘筛取疏阴到。绮席歌残，离人思悄。林梅浮动幽香好。寂寥庭院许徘徊，一天吟绪和谁道。
踏莎行·洙泾道中
作者：张玉珍
朝代：清

柔橹咿呀，明波不断。轻帆吹过斜塘远。销魂最在短长桥，垂杨低拂千条线。疏雨疏烟，轻寒轻暖。小桃已是花开遍。尖风渐透到蓬窗，多愁又被闲愁缠。
踏莎行·纳凉
作者：张玉珍
朝代：清

棋局初抛，琴徵闲按。新凉一缕生庭院。下阶茉莉正开时，幽香小折装花钿。风透罗衫，月◆素扇。姮娥知否愁深浅。倚阑无语望明河，碧云深锁人难见。
踏莎行·绣云山房听刘河女子沈素贞弹词，偕悔堂弟作
作者：张玉珍
朝代：清

燕燕轻盈，莺莺娇软，歌喉一似抛珠串。无多绮语最撩人，昼长静听浑忘倦。离合难凭，悲欢易变，古今只为情留恋。分明江上旧琵琶，青衫司马休轻见。
踏莎行·送春
作者：张玉珍
朝代：清

恨正难消，愁来何处。离人怎奈春韶去。乍时相见了无因，霎时不见空题句。细雨香尘，东风香絮。曲阑倚遍还延伫。这回惜别又经年，双飞燕儿呢喃语。
踏莎行·重阳
作者：张玉珍
朝代：清

篱菊攒金，江枫染赤。秋光如许休轻掷。悄无人处倚阑看，一行雁破晴天碧。闲插丹萸，浅斟琼液。隔邻谁弄桓伊笛。端阳才过又重阳，斜阳澹抹遥山脊。
踏莎行·题“绿波春泛图”
作者：张玉珍
朝代：清

鱼浪吹香，鸥波弄影。柳丝碧罩春烟暝。蔚蓝倒写镜中天，盈盈著个蜻蜓艇。雁橹频摇，吴歌闲听。绮怀触处饶吟兴。底须颜色写桃花，柁楼人与花相映。
踏莎行·题王述庵先生三泖渔庄图
作者：张玉珍
朝代：清

鸥浴明波，烟梳细柳。钓船泊近渔村口。江乡八月泖湖秋，持竿有个诗翁瘦。虎帐谈兵，凤池待漏。归田好是莼鲈候。生绡写遍辋川图，无边清福闲消受。
迈陂塘·壬子二月，舟次姑苏欲游未果，即事有作
作者：张玉珍
朝代：清

听咿哑、柔波打桨，东风吹放孤艇。笙歌七里山塘路，谁向红楼斜凭。浑不定。爱鬓影钗光，帘捲交相映。闲情重省。叹磨剑池荒，采莲人去，剩有月华冷。清游地，偏奈归心愁迸。渡头夕照催暝。此来偷被莺花笑，笑我花时常病。怜好景。总收拾诗囊，却也饶清兴。前期遥订。怕春色三分，柳丝千缕，飞絮糁香径。
醉花阴
作者：张玉珍
朝代：清

碧窗香静停残线。闲凭阑干遍。蛱蝶斗高飞，飞过花阴，叶底重窥见。秋千院落苔痕软。暗里流光换。莫自下珠帘，恐有归来，旧日红襟燕。
采桑子·夜坐
作者：张玉珍
朝代：清

半帘淡月筛疏影，坐到深宵。闷到深宵。烧尽闲窗烛几条。燕山近日音书断，路也苕苕。梦也苕苕。卜尽金钱倍寂寥。
采桑子·雨中简悔堂弟
作者：张玉珍
朝代：清

绿阴庭院无吟屐，静掩云屏。一种离情。谱入琼箫未忍听。恼人最是黄梅雨，滴到深更。梦冷桃笙。焉得明朝便放晴。
金缕曲
作者：张玉珍
朝代：清

灯下闲寻忆。记髫年、便学哦诗，吟情偏适。一自琴调香阁里，题遍花时月夕。浑未许、光阴轻掷。讵料瑶京人去后，望垂杨、路断重泉隔。凄绝也，镜鸾只。事随云散空陈迹。最难禁、百病攒身，千愁交集。搜索枯肠成一字，顿使梦魂欹侧。纵信手、涂鸦难黑。笔墨清缘犹少福，叹馀生、毕竟成何益。相对处，药烟碧。
金缕曲·余自遭变以来，久抛笔砚，春光过半，肠断泪流，无可自解，聊寄长调以写悲怀
作者：张玉珍
朝代：清

小院春寒冽。又无端、过了清明，断肠时节。剪纸招魂招不得，路黑关山影灭。但只有、愁心凝结。五载离情空缱绻，苦而今、踪迹成鸿雪。歌宛转，复呜咽。林中杜宇应啼血。看天边、月缺犹圆，几曾长缺。命薄蛾眉千古恨，旧事何堪重说。化梦里、双飞胡蝶。一霎光阴如露电，愿黄泉、碧落休言别。生已负，死同穴。
金缕曲·哭程氏女甥
作者：张玉珍
朝代：清

道远情难已。忆当年、掌珠怜惜，随亲旋里。一霎霜催萱草萎，背里晨昏流涕。算只有、椿庭堪倚。碎玉盈盈欣渐长，早兰言、花笑娇无比。吟与绣、总能记。人生泡电原如寄。最伤心、琼枝吹折，秋风偏厉。渺渺魂游应索母，转得相逢诸弟。苦地下、偕归无计。待赋桃夭缘忽断，对遗容、倍感凄凉意。歌至此，泪痕洗。
霜天晓角·家园散步
作者：张玉珍
朝代：清

柳困花颦。爱春韶遍新。双燕掠波飞到，浑尚识、去年人。东风。吹面温。淡烟消远村。隔院秋千弄影，才一霎、又斜曛。
青玉案·题采芝徐女史山水图
作者：张玉珍
朝代：清

生绡半幅笼轻雾。爱点笔、秋光暮。如此秋光清且楚。淡烟微雨，白萍红蓼，认取江南路。远山曲抱重重树。树杪斜阳飞不去。著个耽吟人独步。一弯溪水，数椽茅屋。家在云深处。
风入松
作者：张玉珍
朝代：清

淡烟疏雨惜春阴。佳话记联吟。虎山桥畔来游路，一丝柳、一寸愁心。镜里良缘难再，画中幽梦还寻。百年遗迹到而今。天意付知音。佩环归处瑶池远，有空闺、也感人琴。何况多情潘令，泪痕应渍青襟。
高阳台·癸卯岁与外子别后，每逢七夕填词寄怀，今又戊申七夕矣，抚今追昔，不胜悲感，因填此阕
作者：张玉珍
朝代：清

片月撩愁，尖风拨闷，星桥迢递云边。六度今宵，凄凉最是今年。柔肠寸断浑如醉，剩残灯、孤影窗前。恨绵绵。万种幽情，几叠吟笺。它生未卜能相见，叹人间离合，那比神仙。静掩针楼，秋虫细语如怜。此生已冷繁华梦，尚难抛、笔砚清缘。盼遥天。旧日离亭，一抹荒烟。
鹊桥仙·七夕
作者：张玉珍
朝代：清

香消碧篆，烛沉红影，此夕深闺频祷。难将旧恨织回文，惟愿取、蛛丝分巧。虚庭露冷，疏帘风逗，铜箭声声催晓。双星莫怨别离多，如较是、人间还少。
鹊桥仙·七夕寄外
作者：张玉珍
朝代：清

纤云弄巧，玉钩低挂，又值双星良会。鹊回露冷夜何其，述不尽、离愁无寐。人间别后，梦沉书远，隔断万重烟水。遥怜客馆对孤尊，也定忆、秋来憔悴。
鹊桥仙·得悔堂弟札，知偕远春弟于七夕前一日赴金陵乡试，填此寄怀
作者：张玉珍
朝代：清

云笺半幅，墨花光璨，读罢离愁何许。扁舟此夕赴秦淮，应过了、几重烟树。疏灯影澹，孤蓬人悄，料有唱酬新句。姮娥一昔赐天香，频嘱道、争先折取。
鹊桥仙·题纤云寒香瘦影图
作者：张玉珍
朝代：清

一林秋影，一天云影，渐见兔华圆了。天香瑟瑟广寒虚，早有个、寻香人到。袖罗翠润，袜罗凉透，此际吟踪偏悄。较量清兴更谁如，算只许、姮娥同调。
鹊踏枝·花朝
作者：张玉珍
朝代：清

已十馀番风信透。花到生朝，点染春如绣。忍怯轻寒笼翠袖。红绡闲系为花寿。碧玉妆成池上柳。听彻莺声，舌胜调簧溜。此日过尤容易否。一梳明月穿窗又。
鹧鸪天·元日约悔堂弟用白石词韵
作者：张玉珍
朝代：清

嫩旭窥帘曙色新。钗梁初整晓妆人。堂前柏酒绥眉诗，案上诗笺贺好春。调玉轸，忆金门。几多芳景负闲身。而今消得看花幅，吟瘦江梅自写真。
鼓笛令·题庄磐山表姊吟菊图
作者：张玉珍
朝代：清

一番细雨刚重九。正东篱、餐英时候。帘卷西风秋意透。更添个、苦吟人瘦。题遍冷香千首。澹如斯、花应为友。谢女才华今恰又。这回认取仙姿秀。
齐天乐·咏蝉
作者：张玉珍
朝代：清

虚堂帘捲初闻处，重重绿阴低映。抱叶嘶风，栖枝吸露，高洁天生谁并。哀吟不定。怕写入琴丝，乱愁交并。最是难忘，晓凉清梦为伊醒。惊飞还向别树，更声声断续，无奈时听。细雨微晴，斜阳淡抹，喧遍条条槐径。回栏小凭。把秋意三分，暗中偷领。触忤吟情，几回羞鬓影。
齐天乐·消寒分咏得煮雪
作者：张玉珍
朝代：清

一天寒意云边重，霏霏六花飘到。细压梅梢，匀铺草脚，片霎装成瑶岛。随风飞绕。正唤起陶家，幽情多少。待浣冰心，几回频带落英扫。红炉围坐小院，看铜铛满贮，珠露般皎。点入龙团，煎过蟹眼，沸处松声并闹。倾瓯味好。胜仙液琼浆，渴消应早。莫管豪门，暗中偷欢笑。
七夕
作者：张玉纶
朝代：清

银河一带影迢迢，此夕双星渡鹊桥。惟问西南新月影，团圞何不趁今宵。
上巳感怀
作者：张玉纶
朝代：清
体裁：七言律诗

愁见棠花满路红，聊因修禊出城东。都将旧事付流水，尽敞虚怀当惠风。洛邑销沉王气歇，金人湮没霸才空。此生不过蜉蝣寄，诗拟羲之感慨同。
上巳感怀
作者：张玉纶
朝代：清

愁见棠花满路红，聊因修褉出城东。都将旧事付流水，尽敞虚怀当惠风。洛邑销沉王气歇，金人湮没霸才空。此生不过蜉蝣寄，诗拟羲之感慨同。
呈彭宝臣学使
作者：张玉纶
朝代：清

天教文治盛岐丰，故遣奎垣照海东。笔底波澜流化雨，堂前嘘植散和风。臣心共信清如水，士气都令吐作虹。桃李阴阴春盎盎，栽培何幸到焦桐。年来弱植叹飘零，旧润空叨沆瀣灵。已愧趋跄随后进，敢期诗句动文星。仙才盖世心偏小，佛慧披云眼更青。许向龙华参末座，钧天雅奏要亲听。一朝知己百年心，往日青衫泪满襟。凡质果容陪点瑟，痴心还望度牙琴。未沾化雨难为石，得入垆锤便是金。千尺龙门山万仞，先登今已近华簪。
呈彭宝臣学使·其一
作者：张玉纶
朝代：清

天教文治盛岐丰，故遣奎垣照海东。笔底波澜流化雨，堂前嘘植散和风。臣心共信清如水，士气都令吐作虹。桃李阴阴春盎盎，栽培何幸到焦桐。
呈彭宝臣学使·其三
作者：张玉纶
朝代：清

一朝知己百年心，往日青衫泪满襟。凡质果容陪点瑟，痴心还望度牙琴。未沾化雨难为石，得入垆锤便是金。千尺龙门山万仞，先登今已近华簪。
呈彭宝臣学使·其二
作者：张玉纶
朝代：清

年来弱植叹飘零，旧润空叨沆瀣灵。已愧趋跄随后进，敢期诗句动文星。仙才盖世心偏小，佛慧披云眼更青。许向龙华参末座，钧天雅奏要亲听。
夜雨
作者：张玉纶
朝代：清

暗风吹送雨丝丝，洒竹敲窗漏正迟。可许为霖酬夙志，小楼听到五更时。
姜女祠
作者：张玉纶
朝代：清

无限波涛助哭声，女墙颓处见精诚。两辽妇节高天下，尽是贞风感被成。
对酒篇
作者：张玉纶
朝代：清

凡事有定数，人生贵自然。新酿酒已熟，独酌当窗前。是时雨初晴，天气何澄鲜。喜晴鸟声碎，含润花光妍。万象助清兴，超尔谢尘缘。回思念年来，何胜烦忧煎。负笈走洙泗，挟策超幽燕。伎伎奔逐鹿，跕跕悲飞鸢。欲成一世奇，屡催志益坚。才短难为用，不自知其愆。岂有渐渐石，能补苍苍天。古来名世者，多为世所捐。况乃无寸长，何以当招延。今者饮美酒，飘忽拟登仙。世网夙所萦，陡觉释其缠。如人荷重任，倏尔得息肩。无怪诸达人，日日中圣贤。寄语诸同好，酒白宜周旋。
岁暮柬符象芝
作者：张玉纶
朝代：清

别后光阴水逝波，讯君佳况近如何。悬知灶上炊烟少，定拟门前债主多。诗价自然连日长，轩车可复有人过。魏公安否无劳问，依旧馀生墨共磨。
己卯冬雪夜怀人诗十二首 其一 符象芝
作者：张玉纶
朝代：清

辽海飘零日几曛，窘于一饭富三坟。又添酒债因留我，数尽诗家祗让君。风味六朝争上下，笔花五彩落缤纷。一宵话胜十年读，此意凭谁寄暮云。
己卯冬雪夜怀人诗十二首 其七 多雯溪
作者：张玉纶
朝代：清

记从见面两心倾，此谊真堪托死生。不作寻常酬酢语，全敷心腹肾肠情。百年事业风盘鹘，一代才华浪跋鲸。怀抱不殊忘誓约，笑他车笠强要盟。
己卯冬雪夜怀人诗十二首 其三 刘馀台
作者：张玉纶
朝代：清

几回连辔据征鞍，敢拟同心比蕙兰。见面常愁今日短，怜才得似此人难。妻孥共喜佳宾至，乡里争邀上客餐。我困红尘君绛帐，相思空寄泪阑干。
己卯冬雪夜怀人诗十二首 其九 刘敬亭
作者：张玉纶
朝代：清

订交重认石三生，风雨连床岁几更。羌我孤吟怀梦得，有谁共饮胜公荣。挑灯奇鬼谈何壮，奋臂狂奴胆尚惊。惆怅别来经百日，何时重续旧鸥盟。
己卯冬雪夜怀人诗十二首 其二 王补楼
作者：张玉纶
朝代：清

天马从来惯脱缰，奇才自昔说王郎。一钱但有姑谋乐，四壁都无不改狂。已许两心严匪石，由他众口鼓如簧。不忘萧寺联吟夜，觅句閒行绕画廊。
己卯冬雪夜怀人诗十二首 其五 恩凤丹
作者：张玉纶
朝代：清

常将风骨拟飞仙，下笔文章万选钱。多病定应添药债，奇贫或至断炊烟。曾期著述同千古，怆别音容又一年。苦忆夜深谈历象，空庭双立共瞻天。
己卯冬雪夜怀人诗十二首 其八 德翼文
作者：张玉纶
朝代：清

几年鹿洞共班荆，到处推袁愧此情。力弱那能扶大雅，才疏常怕盗虚声。忘怀共托云霞契，放眼谁堪月旦评。驿使不逢空怅望，梅花何自寄重城。
己卯冬雪夜怀人诗十二首 其六 得承斋
作者：张玉纶
朝代：清

滚滚红云一马来，弓弦响处断猿哀。读书何止称名士，投笔犹堪作将才。绰有逸风常脱帽，略无暇日爱衔杯。程材自昔严刀尺，为汝凭教阔幅裁。
己卯冬雪夜怀人诗十二首 其十 广福门
作者：张玉纶
朝代：清

翩翩公子足丰神，奕奕才名迈等伦。见我每修床下拜，对君偏觉座生春。五车绩学文思古，千载论交气味真。南海人归何日是，几回望断马头尘。
己卯冬雪夜怀人诗十二首 其十一 广特夫
作者：张玉纶
朝代：清

读罢诗书读汉书，藏修未肯负居诸。得师快比分炎鼎，交我欢逾御李车。定拟文思当日上，即论风度有谁如。差堪报慰无他事，强学还同识面初。
己卯冬雪夜怀人诗十二首 其十二 特百溪
作者：张玉纶
朝代：清

良宵十月初三夜，梦里同看论蜀文。可否是君来入梦，抑还是梦去寻君。一天风雪迷清夜，百里关河隔暮云。羌我毕生期许在，龙头骥尾望超群。
己卯冬雪夜怀人诗十二首 其四 徐菊坡
作者：张玉纶
朝代：清

南州早见擅文名，杯酒联欢两意倾。几见国风删好色，本来才子最多情。关心故雨从头论，眼上新诗垂手成。往誓至今犹感愧，宅分同住地同耕。
己卯冬雪夜怀人诗十二首·符象芝
作者：张玉纶
朝代：清

辽海飘零日几曛，窘于一饭富三坟。又添酒债因留我，数尽诗家祗让君。风味六朝争上下，笔花五彩落缤纷。一宵话胜十年读，此意凭谁寄暮云。天马从来惯脱缰，奇才自昔说王郎。一钱但有姑谋乐，四壁都无不改狂。已许两心严匪石，由他众口鼓如簧。不忘萧寺联吟夜，觅句閒行绕画廊。几回连辔据征鞍，敢拟同心比蕙兰。见面常愁今日短，怜才得似此人难。妻孥共喜佳宾至，乡里争邀上客餐。我困红尘君绛帐，相思空寄泪阑干。南州早见擅文名，杯酒联欢两意倾。几见国风删好色，本来才子最多情。关心故雨从头论，眼上新诗垂手成。往誓至今犹感愧，宅分同住地同耕。常将风骨拟飞仙，下笔文章万选钱。多病定应添药债，奇贫或至断炊烟。曾期著述同千古，怆别音容又一年。苦忆夜深谈历象，空庭双立共瞻天。滚滚红云一马来，弓弦响处断猿哀。读书何止称名士，投笔犹堪作将才。绰有逸风常脱帽，略无暇日爱衔杯。程材自昔严刀尺，为汝凭教阔幅裁。记从见面两心倾，此谊真堪托死生。不作寻常酬酢语，全敷心腹肾肠情。百年事业风盘鹘，一代才华浪跋鲸。怀抱不殊忘誓约，笑他车笠强要盟。几年鹿洞共班荆，到处推袁愧此情。力弱那能扶大雅，才疏常怕盗虚声。忘怀共托云霞契，放眼谁堪月旦评。驿使不逢空怅望，梅花何自寄重城。订交重认石三生，风雨连床岁几更。羌我孤吟怀梦得，有谁共饮胜公荣。挑灯奇鬼谈何壮，奋臂狂奴胆尚惊。惆怅别来经百日，何时重续旧鸥盟。翩翩公子足丰神，奕奕才名迈等伦。见我每修床下拜，对君偏觉座生春。五车绩学文思古，千载论交气味真。南海人归何日是，几回望断马头尘。读罢诗书读汉书，藏修未肯负居诸。得师快比分炎鼎，交我欢逾御李车。定拟文思当日上，即论风度有谁如。差堪报慰无他事，强学还同识面初。良宵十月初三夜，梦里同看论蜀文。可否是君来入梦，抑还是梦去寻君。一天风雪迷清夜，百里关河隔暮云。羌我毕生期许在，龙头骥尾望超群。
广福门赴旅顺之行期本拟在四月二十四日后迁延至二十八日予以饯行诗书之于扇因以赠之复题一截
作者：张玉纶
朝代：清

和泪吟成字字新，临歧无计托情亲。祝君短箑徐摇际，好为清风念故人。
廿一史沈阳夏凤栖先生旧物也予以三十金得之尽典衣裘方足其数有相笑者作此解嘲
作者：张玉纶
朝代：清

夏葛冬裘典质频，案头青史快横陈。此生肯使有长物，到眼从兹多古人。学祇通经终是陋，衣犹遮体未为贫。含章定比章身好，讥笑何劳竞破唇。
恭和霍仪阁夫子沈阳书院感怀五言律严韵
作者：张玉纶
朝代：清

蔼蔼春风座，雍雍大雅歌。胸襟媲湖海，文笔挽江河。立品秋金鍊，观书月镜磨。留都式多士，旧学那愁讹。
戍妇四时词
作者：张玉纶
朝代：清

已自怀人不耐愁，黄莺何事更枝头。情知春色归杨柳，怕惹离愁懒上楼。记曾五日指为期，预酿菖蒲绿满卮。待得封侯人到日，一杯亲与话相思。霜信连朝故故催，清砧试处几徘徊。寒衣寄到边关去，可有平安信寄回。盼望空教岁已阑，捷书犹未递长安。也知报国难私顾，只是遥怜玉帐寒。
戍妇四时词·其一
作者：张玉纶
朝代：清

已自怀人不耐愁，黄莺何事更枝头。情知春色归杨柳，怕惹离愁懒上楼。
戍妇四时词·其三
作者：张玉纶
朝代：清

霜信连朝故故催，清砧试处几徘徊。寒衣寄到边关去，可有平安信寄回。
戍妇四时词·其二
作者：张玉纶
朝代：清

记曾五日指为期，预酿菖蒲绿满卮。待得封侯人到日，一杯亲与话相思。
戍妇四时词·其四
作者：张玉纶
朝代：清

盼望空教岁已阑，捷书犹未递长安。也知报国难私顾，只是遥怜玉帐寒。
文姬归汉
作者：张玉纶
朝代：清

万里驰驱趁夕晖，胡笳羌笛听全非。可怜青冢埋香骨，空使芳魂月夜归。双雏远弃恨难销，史笔何须浪作嘲。不见齧毡苏属国，胡中生子得承祧。
文姬归汉·其一
作者：张玉纶
朝代：清

万里驰驱趁夕晖，胡笳羌笛听全非。可怜青冢埋香骨，空使芳魂月夜归。
文姬归汉·其二
作者：张玉纶
朝代：清

双雏远弃恨难销，史笔何须浪作嘲。不见齧毡苏属国，胡中生子得承祧。
柬多宠斋昆季
作者：张玉纶
朝代：清

江云渭树怅离居，不见郊祁一载馀。思到通神常入梦，辞难达意懒裁书。尘垂蛛网留宾榻，霜满鸡窗卧雪庐。遥识谢庭诗句好，赏春可否忆慵疏。
栽树
作者：张玉纶
朝代：清

乞得蟾宫种，栽来灌溉勤。莫言枝干小，气象已干云。
漫兴
作者：张玉纶
朝代：清

南亩归来饭罢时，一灯儿女坐谈诗。天机不滞思皆活，世味全忘句自奇。瓦鼎茶声琴断续，瓷瓶花影画迷离。湛然清福惭独享，任是神仙未许知。
示德谦侄
作者：张玉纶
朝代：清

十年讲道辨精微，玉麈逢人任意挥。落笔耻居唐宋下，立言常笑老庄非。芸窗业已拚吾守，葱肆何能教汝归。分寸光阴须顾惜，莫令画虎竟贻讥。
秃老婆店
作者：张玉纶
朝代：清

七载频经此地过，村名取义果云何。云鬟埋没知多少，底事偏传秃老婆。
秋草
作者：张玉纶
朝代：清

剪纸谁招楚客魂，缘堤无复绿侵门。铺匀平野愁千叠，界断江天画一痕。秋老羝羊思故国，夜凉蟋蟀泣空村。崦山兰泽凭幽寂，莫把丛台共比论。玉门昨夜有微霜，蛙响全销十亩塘。金埒半残休问马，青袍已旧懒开箱。烟沉南浦怀江令，日冷西湖吊岳王。见说黉山颜色好，莫教憔悴郑公坊。白雁声中冷葛衣，开筵上日景全非。窗前影瘦生机薄，池上波凉好梦稀。北地琵琶悲黯黯，南园蝴蝶忆飞飞。输他莎草寒犹绿，肠断春明夙愿违。围红斗绿记相怜，一霎平芜怅夕烟。绘出骚人愁渺渺，吟残远道思绵绵。伊谁怀旧寻幽径，看我争新在转年。翠辇不来天已暮，空教零落玉阶边。
秋草·其一
作者：张玉纶
朝代：清

剪纸谁招楚客魂，缘堤无复绿侵门。铺匀平野愁千叠，界断江天画一痕。秋老羝羊思故国，夜凉蟋蟀泣空村。崦山兰泽凭幽寂，莫把丛台共比论。
秋草·其三
作者：张玉纶
朝代：清

白雁声中冷葛衣，开筵上日景全非。窗前影瘦生机薄，池上波凉好梦稀。北地琵琶悲黯黯，南园蝴蝶忆飞飞。输他莎草寒犹绿，肠断春明夙愿违。
秋草·其二
作者：张玉纶
朝代：清

玉门昨夜有微霜，蛙响全销十亩塘。金埒半残休问马，青袍已旧懒开箱。烟沉南浦怀江令，日冷西湖吊岳王。见说黉山颜色好，莫教憔悴郑公坊。
秋草·其四
作者：张玉纶
朝代：清

围红斗绿记相怜，一霎平芜怅夕烟。绘出骚人愁渺渺，吟残远道思绵绵。伊谁怀旧寻幽径，看我争新在转年。翠辇不来天已暮，空教零落玉阶边。
秋闱报罢出都门作
作者：张玉纶
朝代：清

泪湿青衫出帝城，西风寒透此时情。不堪路遇东来客，苦问今科解首名。
答德翼文见赠
作者：张玉纶
朝代：清

君素少称许，胡为誉独过。定知相爱甚，翻觉抱惭多。袜线难成寸，蹄涔苦不波。逢人休说项，无赖是狂歌。
管公屯怀古
作者：张玉纶
朝代：清

高卧辽东万事空，几回凭吊仰遗风。三分鼎峙今何在，剩得荒屯属管公。
蛛网
作者：张玉纶
朝代：清

垂处当檐角，团团带露凉。青蝇休肆恶，天网本高张。
读史
作者：张玉纶
朝代：清

大度由来说汉王，疑团千载费猜详。轹羹原是寻常事，何至终身恨不忘。
赠别王时泉
作者：张玉纶
朝代：清

英气横眉宇，群儿那足论。相惊呼小友，溺爱等诸孙。鸢马閒情少，诗书素好敦。鹏抟知在迩，还望访蓬门。
赠吴渐逵
作者：张玉纶
朝代：清

秋风行李一肩轻，冷雨无端又阻行。最是可怜楼上妇，空教屈指计归程。
赠张淳修
作者：张玉纶
朝代：清

慷慨悲歌意气疏，十年落拓走江湖。自来蜀地多才子，敢向高阳诩酒徒。诗比曲江唐世有，字如长史近时无。幸叨谱末成兄事，未厌金台客况孤。
赠白瑞徵见访
作者：张玉纶
朝代：清

脱却儒冠意气舒，多情相访到蓬闾。丈夫得志生为将，我辈安能死守书。虎略定知高一世，鸡窗可否忆当初。宦场迩日轻文士，凭仗吾贤为扫除。
道途过白塔寺访王子丹即景得牛字
作者：张玉纶
朝代：清

接交何幸尽名流，又上元龙百尺楼。事业已成蕉覆鹿，遭逢真类火驱牛。乌啼月黑孤城晚，雁冷霜寒古寺秋。相对一灯消永夜，摇摇双影亦朋俦。
题画 其一 幽王烽火戏诸侯
作者：张玉纶
朝代：清

离宫烽火暮云浮，甲马森森聚列侯。拚得江山博一笑，周王真是解风流。
题画 其三 敬德钓鱼
作者：张玉纶
朝代：清

莫向奇功震海滨，藏弓烹狗事频频。试看江上垂纶者，曾是沙场惯战人。
题画 其二 昭君出塞
作者：张玉纶
朝代：清

红颜薄命岂前因，一曲琵琶恨尚新。边塞安能凭女子，当年将相是何人。
题画 其四 长亭钱别
作者：张玉纶
朝代：清

黄叶西风雁叫天，依依送别最堪怜。功名一事成何物，惯折人间并蒂莲。
题画·幽王烽火戏诸侯
作者：张玉纶
朝代：清

离宫烽火暮云浮，甲马森森聚列侯。拚得江山博一笑，周王真是解风流。红颜薄命岂前因，一曲琵琶恨尚新。边塞安能凭女子，当年将相是何人。莫向奇功震海滨，藏弓烹狗事频频。试看江上垂纶者，曾是沙场惯战人。黄叶西风雁叫天，依依送别最堪怜。功名一事成何物，惯折人间并蒂莲。
高粱
作者：张玉纶
朝代：清

芳名传蜀黍，嘉种遍辽东。盛夏千竿绿，当秋万穗红。影全迷渭竹，色欲艳江枫。漕运天仓满，飞随海舶风。
高粱
作者：张玉纶
朝代：清

高颗大穗有光华，万垄参差斗晚霞。贡向东都充玉食，岂惟有米号桃花。
七夕立秋
作者：张玉裁
朝代：清

旅榻当筵卧，西风拂小栏。秋从今夕到，月向异乡看。有巧输人乞，因贫得梦安。曝衣问僮仆，预戒早霜寒。
寄题八公洞
作者：张玉裁
朝代：清

苍崖四围合，古寺中峰凿。径窄飞鸟穿，石阴虬龙攫。蹑蹻恣野游，一步一盘错。言寻最佳境，修竹荫幽壑。倦卧当夕阳，微风暗相薄。别来经十载，烟霭应如昨。惆怅复春深，无人自花落。
忆橘
作者：张玉裁
朝代：清

朱实垂垂叶尚青，故山千树未凋零。相思不隔长淮水，一夜乡心落洞庭。
岑港访木城遗阯
作者：张王熙
朝代：清

移家入海投山乡，城西迤逦山路长。指顾忽下岑港岭，炮轰震耳来何方。我生才得出水火，一枝聊借开巾箱。编零简断亦何考，询诸土人知其详。云昔有明在中叶，倭人来寇窥海疆。悬悬内瞰觊盘据，兵法扼隘此其吭。不难御炮沙土碎，木城坚峙逾金汤。城乡首尾击能应，更有戈船相翱翔。山坳重叠亦天堑，狡贼离披潜遁藏。吁嗟御寇似御水，横流一溃难堤防。往事迁流二百载，人士吊古空斜阳。
澎湖暮春课士
作者：张玺
朝代：清

星河岛屿此天同，浴咏春风共冠童。礼乐百年沾圣化，诵弦多士仰儒宗。珊瑚网下鲛人窟，蚌蛤珠胎夜月中。为语芸窗勤讲肄，菁莪乐育望无穷。
饯赠诸生赴台院试
作者：张玺
朝代：清

清风绝徼靖边藩，盛典重优养士恩。鉴秉天南新扫榻，筵开海北欲倾樽。衣冠四十斯文寄，礼乐三千至道存。但愿鲲鹏腾渤海，敢言桃李尽公门。
七世族祖青岩公冰雪吟有限雨丝风片，烟波画船作句首，溪西鸡齐啼作韵脚。以其效咏一首
作者：张珊英
朝代：清

雨晴新涨碧前溪，丝柳垂垂日渐西。风叶舞馀飞白鹭，片云生处唳天鸡。烟迷远浦山如湿，波漾轻舟草正齐。尽槛独凭帘半捲，船歌声里暮鸦啼。
不寐
作者：张珊英
朝代：清

万籁长空寂，閒庭独倚阑。霜天翻匹练，冷月漾晶盘。梦绕乡关远，魂飞古渡寒。天涯回首处，愁思白云端。
不寐
作者：张珊英
朝代：清

不寐更阑后，凉风拂我衣。钟鸣残月暗，星隐曙光稀。砌下惊虫语，林间乍鸟啼。晓来烟雾重，红日影迷离。
别诸姊妹
作者：张珊英
朝代：清

落日催征棹，相看涕泗流。迎风牵翠袂，何日问归舟。杜宇岂无意，浮云不自由。含情耿不语，肠断下汀洲。
十六字令
作者：张珊英
朝代：清

楼。自倚阑干忆旧游。湘帘上，闲挂小银钩。
南浦·池上
作者：张珊英
朝代：清

槛外碧潺潺，看縠纹，乍生细浪如缬。春草绿初匀，新涨后、石隙幽泉呜咽。飘来花片，都付与翠波流彻。粉香依约逐轻鸥，争教尘涴颜色。垂杨蘸影依依，疏蘋微动处，鱼儿刚没。归燕掠波来，纶丝上、惊起蜻蜓双翼。晚霁云开，恰全浸一轮明月。小桥联袂低吟缓，正是薄寒时节。
忆先兄二首
作者：张珊英
朝代：清

十年空怅望，泪眼不曾晴。盈尺梧桐树，秋来已作声。秋风摇碧草，寒雁数声悲。不忍登高望，凭栏双泪垂。
忆先兄二首·其一
作者：张珊英
朝代：清

十年空怅望，泪眼不曾晴。盈尺梧桐树，秋来已作声。
忆先兄二首·其二
作者：张珊英
朝代：清

秋风摇碧草，寒雁数声悲。不忍登高望，凭栏双泪垂。
更漏子
作者：张珊英
朝代：清

听幽蛩，鸣玉砌。月影重门深闭。清露冷，漏声微。敲窗败叶飞。帘半卷。人微倦。闲倚薰笼题扇。炉烟袅，画屏深。添香学抚琴。
月夜歌
作者：张珊英
朝代：清

冷月皎皎兮映回廊，白云淡淡兮雁南翔。高飞且鸣兮声凄凉，微风渐起兮侵罗裳。疏星摇落兮凝清光，却下重帘兮隔严霜。
枫
作者：张珊英
朝代：清

遥山锁苍翠，秋色入霜枫。已夺霞裳艳，还翻锦帐红。背风飞蛱蝶，倚日笑梧桐。莫道临江晚，曾移汉殿中。
梦至深山二首
作者：张珊英
朝代：清

一片烟霞里，群峰映碧天。轻舟过层壑，飞鸟度前川。野草迎春发，山猿傍树眠。青松迷古道，系棹竹林边。曙色催啼鸟，晨霞隐隐红。白云笼曲岸，翠柏倚遥峰。依约清池月，飘摇远寺钟。野花春满地，蜂舞绿阴中。
梦至深山二首·其一
作者：张珊英
朝代：清

一片烟霞里，群峰映碧天。轻舟过层壑，飞鸟度前川。野草迎春发，山猿傍树眠。青松迷古道，系棹竹林边。
梦至深山二首·其二
作者：张珊英
朝代：清

曙色催啼鸟，晨霞隐隐红。白云笼曲岸，翠柏倚遥峰。依约清池月，飘摇远寺钟。野花春满地，蜂舞绿阴中。
梦至深山又绝句一首
作者：张珊英
朝代：清

点点归鸦带夕曛，晚峰高倚万重云。暝烟笼树千层湿，新月垂钩一曲银。
水龙吟·瓶中桃花，追和先伯父原韵
作者：张珊英
朝代：清

一枝掩映窗纱，殷勤留得春风在。年时记得，点脂匀粉，而今未改。烂漫娇红，参差软绿，未禁憔悴。问天涯多少，絮翻丝罥，乱点向、斜阳外。独立银屏无语。恐飘零、凄凉含泪。淡月飞来，疏帘乍卷，影摇风碎。又怕夜阑，子规啼处，惹它无寐。把琼钩押下，湘云深护，莫教轻坠。
水龙吟·白莲
作者：张珊英
朝代：清

云光月色娟娟，玉颜素靥迎风起。娇姿绰约，含情欲笑，亭亭步细。照水窥妆，凌波弄影，嫣红羞避。想天孙凉夜，冰丝织就，飞落在、银塘里。一桁晶帘半卷。小阑干、露凝犹倚。翠合藏珠，玉盘笼粉，暗香时递。怕是秋风，猛然惊觉，飘零容易。看明珰乱坠，芳心最苦，向人垂泪。
水龙吟·纳凉
作者：张珊英
朝代：清

垂杨低蘸银塘，浮萍乍碎波纹细。一庭明月，满园清景，晚凉天气。石隙流泉，林梢坠鹊，微风徐起。看回廊曲曲，萧萧竹影，更深后、还凭倚。团扇罗衣自乐，卷湘帘、画栏十二。水映疏星，阶凝白露，暗蛩鸣砌。银汉西斜，浮云渐远，碧天如洗。掩重门、小径归来，试问夕花开未。
浪淘沙
作者：张珊英
朝代：清

无事凭阑干。玉笛声闲。软红零落暗香残。不道春风馀几日，花已阑珊。砌下落梅寒。怎忍频看。清池春水碧潺潺。一片随波何处去，能否重还。
浪淘沙
作者：张珊英
朝代：清

细雨洒无声。终日潮生。黄鹂不耐昼冥冥。却向枝头啼宛转，唤醒春阴。晚照满中庭。垂下湘云。蛛儿也解惜新晴。百尺游丝黏落絮，不碍红英。花影正亭亭。卷上帘旌。素娥有意欲相亲。恁耐浮云时掩映，做弄阴晴。碧落浪翻银。涌上江鳞。一庭春色不分明。安得好风吹散也，依旧冰轮。
浪淘沙·其一
作者：张珊英
朝代：清

细雨洒无声。终日潮生。黄鹂不耐昼冥冥。却向枝头啼宛转，唤醒春阴。晚照满中庭。垂下湘云。蛛儿也解惜新晴。百尺游丝黏落絮，不碍红英。
浪淘沙·其二
作者：张珊英
朝代：清

花影正亭亭。卷上帘旌。素娥有意欲相亲。恁耐浮云时掩映，做弄阴晴。碧落浪翻银。涌上江鳞。一庭春色不分明。安得好风吹散也，依旧冰轮。
海棠分韵得翠字
作者：张珊英
朝代：清

曲阑干外春光媚，雨馀睡起娇如醉。罗袖低垂浅淡红，舞裙轻曳玲珑翠。羞随桃李斗春光，不向春风洒清泪。莺啼燕语总无情，匆匆狼籍东君意。
清平乐·茉莉
作者：张珊英
朝代：清

娉婷绝色。斜倚疏篱侧。玉蕊冰绡争忍折。况照一轮明月。罗衣逗满清香。夜深独倚回廊。不减江梅风韵，影儿袅娜横塘。
满庭芳·蔷薇
作者：张珊英
朝代：清

艳似调朱，娇如约粉，几枝袅娜迎风。嫣然带笑，颜色有谁同。粉蝶枝头时度，花影下、积翠重重。苍苔畔，清池一曲，低照影溶溶。湘帘终日卷，曲阑干外，时透香浓。好相将携手，缓步芳丛。正对花前一醉，酒醒时、两袖飞红。嬉游晚，一钩明月，掩映画桥东。
点绛唇
作者：张珊英
朝代：清

才得春来，玉阑西畔花无数。闲游玩处，只道春常住。杜宇频催，已是春将去。空凝伫。连天飞絮。不见春归路。
疏影·赋得蛛丝网落花
作者：张珊英
朝代：清

檐蛛暝织。放游丝一缕，黏住香魄。满地馀芳，不卷重帘，正怯晚来凄寂。东风又是频吹送，共柳絮、一般轻别。忍看它、罥尽残红，春去这番难觅。淡月深林乍影，小楼凝望处，悬布篱隙。恰似闲愁，系得芳心，一刻几回欹侧。多情凤子寻香梦，想叶底、双双怜惜。莫教它、粉翅飞来，随著春魂狼藉。
病后不得家信
作者：张珊英
朝代：清

强对菱花映绮疏，萧萧短鬓不胜梳。望残锦字一行雁，目断秋鳞尺素书。小鸟有情犹惜别，落花何事亦黏裾。谁怜病客深憔悴，滴尽铜龙午梦馀。
秋雨
作者：张珊英
朝代：清

花寒帘不捲，枝冷鸟犹栖。蝶倦寻芳翅，荷彫浥露衣。石池新涨满，小径湿红稀。无事教鹦鹉，閒庭昼掩扉。
秋雨二首
作者：张珊英
朝代：清

凉风帘幕吹，疏雨芭蕉滴。莎鸡湿且鸣，芳草萋已碧。衰杨欹舞迟，晚蝶寻栖急。秋云流不尽，秋景无颜色。烟锁短篱花，云笼长堤树。微风拂袖来，秋燕穿篱去。暝色递秋声，桐叶洒秋雨。湘帘终日垂，砌下寒螀语。
秋雨二首·其一
作者：张珊英
朝代：清

凉风帘幕吹，疏雨芭蕉滴。莎鸡湿且鸣，芳草萋已碧。衰杨欹舞迟，晚蝶寻栖急。秋云流不尽，秋景无颜色。
秋雨二首·其二
作者：张珊英
朝代：清

烟锁短篱花，云笼长堤树。微风拂袖来，秋燕穿篱去。暝色递秋声，桐叶洒秋雨。湘帘终日垂，砌下寒螀语。
纳凉三首
作者：张珊英
朝代：清

画槛晶帘捲，流萤绕翠桐。蜘蛛临螟织，菡萏映堤红。花影留池水，钟声带晚风。倚栏吹玉笛，月上小桥东。何处砧声急，遥林杜宇呼。笑持垂柳带，争钓碧池鱼。竹影飞蝙蝠，桐阴唱蟪蛄。凉风吹白露，点点湿轻裾。明月清如水，苍筤疏影横。夕花香鬓薄，玉露葛衣轻。网草盈阶嫩，流萤点水明。小窗帘半捲，风急咽蝉声。
纳凉三首·其一
作者：张珊英
朝代：清

画槛晶帘捲，流萤绕翠桐。蜘蛛临螟织，菡萏映堤红。花影留池水，钟声带晚风。倚栏吹玉笛，月上小桥东。
纳凉三首·其三
作者：张珊英
朝代：清

明月清如水，苍筤疏影横。夕花香鬓薄，玉露葛衣轻。网草盈阶嫩，流萤点水明。小窗帘半捲，风急咽蝉声。
纳凉三首·其二
作者：张珊英
朝代：清

何处砧声急，遥林杜宇呼。笑持垂柳带，争钓碧池鱼。竹影飞蝙蝠，桐阴唱蟪蛄。凉风吹白露，点点湿轻裾。
舟次晚眺
作者：张珊英
朝代：清

白露滴秋水，寒星映碧天。云深遥积翠，月皎远沈烟。野景迎峰出，孤松枕石眠。蓬窗帘半捲，何处拂湘弦。
舟行即事
作者：张珊英
朝代：清

一片绿阴里，轻舟荡碧波。林梢斜日淡，山半白云多。远浦渔师唱，遥岑樵子歌。最怜明月上，双桨镜中过。
芦
作者：张珊英
朝代：清

一夜西风冷，江芦瑟瑟秋。雪翻溪鹭失，月动浪花浮。烟景迷前渡，疏枝拂钓舟。只因怜岁晚，诗思满汀洲。
菩萨蛮
作者：张珊英
朝代：清

柳丝窈窕阑干曲。微风吹送蔷薇落。蝴蝶一双飞。阶前碧草迷。雕梁双燕舞。窗外黄鹂语。花眠正寒时。开帘折一枝。
菩萨蛮
作者：张珊英
朝代：清

绮窗深掩微微月。轻寒又是秋千节。花影一枝斜。疏星映碧纱。夜长人绣倦。懒把湘云卷。玉漏一更更。声声听晓莺。
菩萨蛮 其一 春夜
作者：张珊英
朝代：清

柳丝轻漾纱窗影。篆痕低绕云屏锦。风细晚烟晴。奁开宝镜明。玉阶堆湿翠。露腻花如醉。帘卷曲阑低。月移林影迷。
菩萨蛮 其二 春夜
作者：张珊英
朝代：清

春山月皎银屏翠。鹧鸪香暖罗襦醉。一径落花低。露溥梅子肥。苍筤摇懒影。斜倚蔷薇冷。随意拨金猊。流莺窗外啼。
菩萨蛮·春夜
作者：张珊英
朝代：清

柳丝轻漾纱窗影。篆痕低绕云屏锦。风细晚烟晴。奁开宝镜明。玉阶堆湿翠。露腻花如醉。帘卷曲阑低。月移林影迷。春山月皎银屏翠。鹧鸪香暖罗襦醉。一径落花低。露溥梅子肥。苍筤摇懒影。斜倚蔷薇冷。随意拨金猊。流莺窗外啼。
菩萨蛮·月夜
作者：张珊英
朝代：清

琼箫吹彻黄昏月。清光满院如铺雪。帘卷曲阑干。秋窗掩暮寒。疏星摇碧落。风冷罗衣薄。塞雁断云飞。林间影渐稀。
菩萨蛮·步月，偕大姊赋
作者：张珊英
朝代：清

遥看碧瓦清光冷。粉墙东畔重门静。伫立倚回廊。惊飞两袖霜。浮云倚宝鉴。淡影垂垂泛。漏尽晓风寒。倾低白玉盘。
菩萨蛮·送春
作者：张珊英
朝代：清

枝头吹尽轻轻絮。小楼乍觉春归去。绣倦玉钗横。开帘燕子声。白云飞送客。流水溪边急。无计挽春回。空庭自把杯。
赋得萤远入烟流
作者：张珊英
朝代：清

暑色望中收，遥空积翠浮。萤和微月上，烟趁晚星流。照水时低影，迎风欲暂留。竹林深处好，切莫近帘钩。
雨后泛舟二首
作者：张珊英
朝代：清

岸柳拂清泉，溪花笑客船。萍疏风动钓，叶落鸟争蝉。秋燕穿篱语，沙鸥贴水眠。棹回罗袖薄，晻暧暮云连。双桨摇秋色，渔樵归渐稀。彩云凝落日，细浪弄斜晖。鸂鶒衔鱼舞，蜻蜒点水飞。不知谁氏女，歌扇映秋衣。
雨后泛舟二首·其一
作者：张珊英
朝代：清

岸柳拂清泉，溪花笑客船。萍疏风动钓，叶落鸟争蝉。秋燕穿篱语，沙鸥贴水眠。棹回罗袖薄，晻暧暮云连。
雨后泛舟二首·其二
作者：张珊英
朝代：清

双桨摇秋色，渔樵归渐稀。彩云凝落日，细浪弄斜晖。鸂鶒衔鱼舞，蜻蜒点水飞。不知谁氏女，歌扇映秋衣。
雨后窥园偶成
作者：张珊英
朝代：清

乍看檐溜歇崇朝，曲曲回廊傍小桥。岸草萋萋春已尽，池荷脉脉涨难消。风回波影依前皱，雨过花容分外娇。迢递湿云犹未去，阶前积水渍芭蕉。
挽郭嵩焘联
作者：张珣
朝代：清
体裁：联

劳宣中外，望重泰山，立德与言，而公不朽；誉以诗人，视犹子弟，为天下恸，亦哭其私。
挽曾国荃联
作者：张球
朝代：清
体裁：联

拥节镇金陵，克复武功经百战；骑箕朝玉阙，步趋文正表双忠。
太史公墓
作者：张琛
朝代：清

蚕室非其罪，龙门寄此身。黄河坼地阔，青史比天尊。死后文章显，生前寺宦论。大人都见屈，洒涕石留痕。不怜降将意，竟上大夫刑。史例开三代，词华重六经。冢高埋圣笔，河曲护文星。陵也真欺汝，居然仕二庭。
太史公墓·其一
作者：张琛
朝代：清

蚕室非其罪，龙门寄此身。黄河坼地阔，青史比天尊。死后文章显，生前寺宦论。大人都见屈，洒涕石留痕。
太史公墓·其二
作者：张琛
朝代：清

不怜降将意，竟上大夫刑。史例开三代，词华重六经。冢高埋圣笔，河曲护文星。陵也真欺汝，居然仕二庭。
台湾八咏
作者：张琮
朝代：清

一亭春色已难并，况有涛飞四壁声。辘辘音从空外渡，涓涓酒向座中倾。倾谈尽是烟波叟，折屐何妨草木兵。洗耳听来能破睡，恍疑天籁不时鸣。
台湾八咏
作者：张琮
朝代：清

六出花飞花自妍，鸡笼烂熳越嫣然。千寻岩壑铺银练，半幅琉璃簇玉笺。宜与王猷供晚棹，漫劳苏武啮荒烟。风光闻说西山霁，此地风光别一天。
台湾八咏
作者：张琮
朝代：清

台阳胜概数沙汀，极目烟波夜未冥。岸岸渔舟依浅碧，层层灯火映遥青。光分鹿耳重门燧，影倒沧洲满地星。幕府无劳巡羽骑，贡球久已奉王庭。
台湾八咏
作者：张琮
朝代：清

唱罢天鸡夜尚漫，东溟先显一轮丹。恍如火齐烧沧海，可似明珠捧玉盘。魑魅渐消星散散，芙蓉初照影团团。从容升向中天去，万国山河仰大观。
台湾八咏
作者：张琮
朝代：清

孤悬一岛锁汀沙，向晚晴霞景更奢。彩映寒波分紫气，光摇碧汉闪青蛇。神工炼石裁为锦，天女凌虚散作花。记得依稀何处是，赤城山畔月同华。
台湾八咏
作者：张琮
朝代：清

海上层台俯四隅，纵观观止百川输。波光耀日连天有，蜃气成楼到地无。泼眼昔曾吞梦泽，荡胸今更挹冰壶。微躯薄宦重洋隔，欲叩君恩仗吸呼。
台湾八咏
作者：张琮
朝代：清

片片波光簇似银，安平西去净无尘。帆飞斜照云千叠，月涌寒潮镜一轮。戍士操舟忙大井，渔人晒网出昆身。同游海外雍熙世，冰檗休忘帝力辛。
台湾八咏
作者：张琮
朝代：清

鹿门春暖水汤汤，天为东宁锁一方。震耳雷轰潮过午，排山浪涌雪明洋。烟堤摇曳舟千个，沙港参差鹭几行。闻道钱镠能射却，惭无半策展台疆。
吊鹦鹉
作者：张琯
朝代：清

雕笼悲越鸟，饮啄岂无情。本为多言误，翻怜一死轻。聪明应再世，文采毕今生。犹记南窗下，春风自唤名。
初晴喜赵何二君过访小酌爽斋次莼客韵
作者：张琳
朝代：清

苔痕水涨屐声稀，客爱新晴叩短扉。三径树明初日嫩，半窗花静午风微。提壶稚子穿林到，得食幽禽傍砌飞。略有山家清意味，劝君不醉且无归。
次日再集西枝草堂
作者：张琳
朝代：清

绿树连村客到稀，坐闻流水撼松扉。湿云乍敛山容瘦，小病初廖酒力微。含蕊一花当槛放，引雏双燕出帘飞。桥门新涨难通楫，漫整棕鞋踏月归。
王正四日饮莼客西枝草堂
作者：张琳
朝代：清

柴门虽设未尝关，要看江中远近山。相见便成终日醉，商量莫放一春间。新花似绮初经眼，芳草撩人笑解颜。闻道将游东鲁地，离声先入鹧鸪斑。
约友香塘看梅
作者：张琳
朝代：清

近说香塘路，丛梅照眼新。我思携酒伴，去觅咏花人。冷淡全胜雪，孤高不受尘。悬知今夕梦，不到故山春。
夜至东塔寺
作者：张琴
朝代：清
体裁：五言律诗

水阔分山寺，临窗绕碧溪。夜深孤艇入，雪满一桥迷。钟响惊僧卧，人来伴鸟栖。开门寻旧榻，煨火向招提。
蝶恋花
作者：张琼娘
朝代：清

柳絮抛完春暗去。莺语丁宁，半是销魂句。病后韶光竟如许。落红飞傍阑干聚。芳草迷烟闻杜宇。蝶乱蜂忙，偷向苍苔觑。瓶插空枝坐无语。连宵又下凄凄雨。
同乐莲裳夜话
作者：张琼英
朝代：清

凉宵虫响急，离绪酒肠牵。话雨人如梦，开帘月在天。鹤擎秋影瘦，花湿露香偏。又下淮南叶，秋风正悄然。
客馆
作者：张琼英
朝代：清

官馆因间得醉频，山风消暑觉诗新。眼前事过皆为化，胸次秋清岂异春。便与苍松为野友，应胜皂盖作官人。白头一榻刚凝梦，花气醒禅月满身。
宿山寺
作者：张琼英
朝代：清

梵宫人定后，残夜寂无哗。铃语檐风细，帘钩山月斜。翻经心自息，吟句手还叉。明发新桑下，茫茫三宿赊。
小室
作者：张琼英
朝代：清

氤氲手炷古炉烟，行药摊书自在便。间里睡乡无一事，觉来人境似千年。花林影地风摇动，沼水涵空月定圆。驰访海山终未易，寥寥小室有诸天。
浔阳舟次望庐山白雪
作者：张琼英
朝代：清

挂帆入海口，湖波生绮纹。风日澄秋楚天霁，遥见庐山之白云。群山合沓迷前后，云气滃濛挟之走。一峰忽卷云向空，秀色苍苍接南斗。湿翠洗我眼，晴光莹我心，以手揽之不盈襟。有时绝岭照古雪，冻碧积素疑昆岑。被风吹落飞瀑处，又如银河濯练皎皎垂千寻。山外缥缈犹若此，山中奇绝可知矣。借问谁续虎溪游，后有髯苏前者李。五老仙人衣紫霞，香炉合侍玉皇家。中有瑶草间丹砂，安得风马随霓车。朝游沧洲暮蓬莱，飘飖太虚戏九垓。却骑白鹿归山来，笑揖匡君亦快哉。
访欧阳厚庵张铭之徐南溟戏为口占
作者：张琼英
朝代：清

空斋局促如猬缩，羡汝同心不幽独。长筵离坐已成参，得我定须周四角。入门倒裳无所迎，亦无咿唔诵经声。一人钞书手不缀，墨花恣染鹅毛雪。一人偃蹇竹方床，炉香幽幽龟息长。一人若睡若不睡，枕落蠹书惊客至。我观诸子熊各殊，于中何者可置吾。伟哉万物适其适，径取东窗白玉壶。
读黄文节公诗集书后
作者：张琼英
朝代：清

天籁荡空虚，风骚豁门户。韩苏譬齐秦，李杜角晋楚。代兴得涪翁，三驾复牛耳。蹠河巨灵掌，砉月老人斧。海浴鹏噣褰，峡劈蚕丛阻。珠丝九曲引，石髓五色补。空山瘦霜骨，僵竹卧龙虎。时涌梵王音，清泉杂风雨。直证南宗果，讵独西江祖。七叶本一花，草堂实宗主。性情植之根，苍雅藻其宇。真宰苟不存，敝帚成枯腐。当时瓣香众，羊昙秀驹父。舍人实区区，祧苏以配杜。一鹗岂不贵，颇厌喧百羽。吾道纷骑墙，知非公所许。庐阜与峨岷，嶙峋相仰俯。或乃讥旁仄，索瘢到媌姱。穷子诧珠金，蓝缕妒纂组。谁知良工心，惨澹阅千古。惜哉六百年，传衣竟谁与。漫漶鄱阳本，寥落青袖谱。新编北平校，面目复真睹。来者谅不诬，蒙姿实愧鲁。天涯抱残箧，乡先见风矩。安得双井泉，为我浣肺腑。
刬毁魏忠贤墓纪事诗
作者：张瑗
朝代：清

彰瘅表天道，诛赏昭王纲。伊谁实职之，兰台横秋霜。道惟锄奸迹，庶以全善良。奉命咨民事，巡察思激扬。揽辔出郭门，陟睇西山冈。庐舍匝阡陌，各各营农桑。厥俗一以朴，民气尤悦康。榛莽化兰蕙，无复嗥虎狼。寻憩古佛刹，绀碧何辉煌。背负诸墓碣，垒垒如北邙。更是碧云寺，封树皆貂珰。魏奄冢逾制，陵园相颉颃。穹碑矗霄汉，长松缭垣墙。以彼稔凶恶，万死乌足偿。搏噬纵鹰犬，汤镬烹鸾凰。天地尽冥晦，白日无辉光。古多内侍祸，兹祸逾汉唐。国步倏臲卼，社稷旋沦亡。彼身已寸磔，墓胡留山阳。父老切齿言，竖党皆儿郎。以其生前圹，树之为幽堂。惜无勇敢士，掊之使其僵。我闻发上指，冠冲心激昂。及此不锥薙，无乃忤苍苍。缮疏请明旨，圣德奋乾刚。碑仆墓亦毁，狐兔将安藏。尧舜除四凶，海宇称平章。诛恶及胜国，来者心自臧。岩壑煎秽浊，草木回芬芳。聊以佐史笔，宪纪于焉张。
一剪梅·人日即事
作者：张瑛
朝代：清

晓来春色满天涯。风绕窗纱。日绕窗纱。争向新光斗丽华。人也欢哗。鸟也欢哗。把酒微吟清梦赊。起对梅花。卧对梅花。忽闻萧鼓太周遮。知道谁家。问道谁家。
秦楼月·月下闻邻女吹箫
作者：张瑛
朝代：清

箫声闹。多情人奏伤情调。伤情调。风前月下，有愁谁告。吹落梅花春欲老。人间应是知音少。知音少，此情惟有，嫦娥知道。
行香子·花朝
作者：张瑛
朝代：清

雪霁瑶台。日暖瑶台。好时光、畅我心怀。一般造化，几样安排。见桃花敛，梅花落，杏花开。才过东阶。又转西阶。湘帘外、再四徘徊。满园春闹，谁做诗媒。有蝶儿舞，莺儿唤，燕儿来。
醉春风·题扇头美人
作者：张瑛
朝代：清

孰把轻纨扇。绘出青蛾面。娉婷袅娜向花前，倩。倩。倩。一分水墨，十分摩揣，三分妖艳。有人容可羡。昔日曾窥见。记得情娇态更妍，念。念。念。是谁家女，是谁家画，是谁家院。
金人捧露盘·午日同父作
作者：张瑛
朝代：清

不觉是，天中节，日融融。小窗似锦石榴红。兰汤沐罢，灵符高挂室西东。绿阴院落，闲游戏、两袖生风。笑儿曹，争艾虎，看女伴，斗花丛。开绮席、术酒馨醲。一觞一咏，胜如歌舞玉楼中。随时节、即便成佳境，何必仙宫。
破窗风雨
作者：张瑞
朝代：清

伊人抱负亦云奇，明晦由来动合宜。为客情怀能乐处，破窗风雨读书时。漂流江汉叹谁识，传舍乾坤信独知。光霁自天须有日，眼前百物总熙熙。
秋声
作者：张瑞清
朝代：清

闻根蓦地爽秋宵，断续寒砧诉寂寥。何拟扬州好风景，二分明月一枝箫。
临江仙·春水，和谷芳嫂韵
作者：张瑶
朝代：清

添得几番酥雨后，波光南浦春融。平桥涨起曲尘风。蘸将垂柳绿，泛出落花红。真个船如天上坐，投纶羡煞渔翁。湔裙人指碧流中。鱼鳞吹潋滟，燕尾掠空濛。
挽彭玉麟联
作者：张瑾
朝代：清
体裁：联

勋业自光昭，惟正气不磨，千古几人传后世；宦途悲偃蹇，愧孤踪见赏，十年知己感先贤。
挽张之洞联
作者：张璠
朝代：清
体裁：联

封守则成功，烂焉，帝有恩言，永奠东南半壁；谟猷之入告，嘉矣，公胡死继，可齐前后出师。
白桃花赠徽之上人
作者：张璠
朝代：清
体裁：七言律诗

玄都竞作锦霞妆，独洗胭脂傲素芳。嫩蕊纷披初破玉，落花乱点尽飞霜。分梅冰骨怜春晚，笑杏红颜恋日长。好向沩山问关捩，扫除色相见空王。
踏春词
作者：张璠
朝代：清
体裁：七言绝句

绿杨娇亸不胜鸦，几点遥山一抹霞。步入春林云影乱，隔溪仙犬吠桃花。
月夜至湘阴次华六梦鹿原韵
作者：张瓒
朝代：清

击楫轻千里，归帆自远天。暮云青竹戍，夜月洞庭船。岸火近偏暗，芦花秋更妍。故园风景好，相对已悠然。
马上口占
作者：张瓒
朝代：清

霭霭寒烟澹落晖，几行官柳绿成围。长安春色浑无赖，鶗鴂声声唤客归。
移木芙蓉植后圃
作者：张畹
朝代：清

吟罢楚客辞，逍遥向园圃。缅彼拒霜花，一枝移带雨。我生同弱植，终当委草莽。况兹摇落辰，孤芳谁搴取。浅土托根荄，松菊聊为侣。
赠金君篯孙
作者：张登善
朝代：清

凤凰池上蜚声早，为念莼鲈一棹回。才竞当阶红药艳，家馀止水碧芦灰。赋诗自写循陔乐，济物曾闻洒润来。沧海横流吾道在，风尘怀抱对君开。
挽张百熙联
作者：张百均
朝代：清
体裁：联

具爱国热诚，匡时定识，遽而赍志长终，中外同悲，岂徒吾宗齐下泪；忆曩年岭表，客岁都门，叠共称觞相庆，音容如昨，那知再见永无期。
挽张百熙联
作者：张百埙
朝代：清
体裁：联

恰过春分，花萼楼头湘雨恨；莫吟秋感，鹧鸪声里楚天哀。
贺张百熙60寿联
作者：张百埙
朝代：清
体裁：联

管子经济老子寿；吏部文章工部诗。
挽张百熙联
作者：张百基
朝代：清
体裁：联

文章名世，经济匡时，他年顾问臣工，应念曲江风度；词苑摧华，法曹萎化，数载怆怀群季，同嗟宦海星沉。
丁稚璜宫保丈节署燕集谈次及山陕近事感赋
作者：张百熙
朝代：清

觥觥宫保秉壮猷，森列兵卫拥八驺。开轩坐我为我语，鲁酒不解苍生忧。去年山东多难民，今年山西人食人。安得输粮太原道，五百万人同一饱。北风北来雁南飞，哀鸿四野将安归。黄狐白昼入人室，泾阳几日天无辉。葭萌关头云气恶，远控褒斜连剑阁。官军慎莫疏边防，北川亦复嗟年荒。
丁稚璜宫保丈节署燕集谈次及山陕近事感赋·其一
作者：张百熙
朝代：清

觥觥宫保秉壮猷，森列兵卫拥八驺。开轩坐我为我语，鲁酒不解苍生忧。去年山东多难民，今年山西人食人。安得输粮太原道，五百万人同一饱。
丁稚璜宫保丈节署燕集谈次及山陕近事感赋·其二
作者：张百熙
朝代：清

北风北来雁南飞，哀鸿四野将安归。黄狐白昼入人室，泾阳几日天无辉。葭萌关头云气恶，远控褒斜连剑阁。官军慎莫疏边防，北川亦复嗟年荒。
书梦
作者：张百熙
朝代：清

昨夜王师大合围，骁腾万马尽騑騑。八方草木森兵气，一震雷霆壮国威。天上喜看飞将落，阵前生系左贤归。涛声卷地惊残梦，孤艇镫昏百事非。
别屠梅君庶常
作者：张百熙
朝代：清

风尘荏苒黑貂寒，异代关河马上看。晓日一鞭挥手别，乱沙如雪糁征鞍。
南园画马为翁尚书题
作者：张百熙
朝代：清

天不见房星化马如化龙，地不闻渥洼产马成青骢。腥{月参}六合尽泥滓，谁与汗血收奇功。咄哉何处得此种，意态雄奇声价重。轩然神力扫驽骀，似恐驰驱忧驾覂。南园画笔迥绝伦，此马一出真空群。想当奇气发胸臆，泼墨淋漓如有神。意匠经营工画骨，曶霍精灵下云物。径思揽骏籋昆仑，伫盼成龙蹴溟渤。豪情壮志不可偿，风尘万里天苍茫。沙寒草衰苜蓿短，但见凡马多肉夸腾骧。监牧天闲有专政，御马深期知马性。骊黄牝牡亦何有，要豢长材成上乘。黄金骑，绿玉螭，绝足不假劳鞭笞。识途之效古所重，发纵指示今其时。按图低徊求画意，闻道人中有骐骥。
南园画马为翁尚书题
作者：张百熙
朝代：清
体裁：古风

天不见房星化马如化龙，地不闻渥洼产马成青骢。腥■六合尽泥滓，谁与汗血收奇功。咄哉何处得此种，意态雄奇声价重。轩然神力扫驽骀，似恐驰驱忧驾覂。南园画笔迥绝伦，此马一出真空群。想当奇气发胸臆，泼墨淋漓如有神。意匠经营工画骨，曶霍精灵下云物。径思揽骏籋昆仑，伫盼成龙蹴溟渤。豪情壮志不可偿，风尘万里天苍茫。沙寒草衰苜蓿短，但见凡马多肉夸腾骧。监牧天闲有专政，御马深期知马性。骊黄牝牡亦何有，要豢长材成上乘。黄金骑，绿玉螭，绝足不假劳鞭笞。识途之效古所重，发纵指示今其时。按图低徊求画意，闻道人中有骐骥。
君贻伯翰见过
作者：张百熙
朝代：清

金茎不解孤怀渴，玉树欣攀二妙姿。梦里潇湘共清浅，愁中京国各淹迟。谈深烛影低窗瓮，秋老霜威入鬓丝。龙气郁蟠双剑在，豪情相望夜阑时。
和黄麓泉户部湘轩雅集之作
作者：张百熙
朝代：清

酒宴共赏湘祠秋，寄舫应同湘上游。云梯一取古时月，吹管三更何处楼。西江小社得君好，东轩新诗开我愁。吟余抚枕发清啸，破睡不须茶满瓯。
市橘
作者：张百熙
朝代：清

我家山中双橘林，秋来结实如黄金。客游道远那得食，泥土污肠尘满襟。阿奴市之自村谷，啖我忽如餐露菊。径思持此向风尘，凉遍炎炎贵人腹。炎凉异情难可知，霜重且保潇湘姿。清香贡入蓬莱殿，莫忘寒山晼晚时。
意有未尽再题二律
作者：张百熙
朝代：清

奇才知遇感先皇，晚岁邅回徙瘴乡。万里岭南余涕泪，千秋海外有文章。采风手校《居儋录》，醉月心悬载酒堂。一事类公差不恨，七年供奉殿西廊。要使天骄识凤麟，读公诗句气无伦。岂期变法纷朝政，差免书名到党人。修怨古闻章相国，推恩今见宋宣仁。过书举烛明何在，削牍真惭旧侍臣。
意有未尽再题二律·其一
作者：张百熙
朝代：清
体裁：七言律诗

奇才知遇感先皇，晚岁邅回徙瘴乡。万里岭南余涕泪，千秋海外有文章。采风手校《居儋录》，醉月心悬载酒堂。一事类公差不恨，七年供奉殿西廊。
意有未尽再题二律·其二
作者：张百熙
朝代：清
体裁：七言律诗

要使天骄识凤麟，读公诗句气无伦。岂期变法纷朝政，差免书名到党人。修怨古闻章相国，推恩今见宋宣仁。过书举烛明何在，削牍真惭旧侍臣。
感述·其二
作者：张百熙
朝代：清

坐失基隆隘，深虞淡水危。张皇假旌节，惨澹见旄麾。大海中西势，全台南北陲。澎湖亦门户，扼险慎藩维。
感述之ㄧ
作者：张百熙
朝代：清

岛屿茫茫界，波涛汹汹秋。共传操铁舰，何以巩金瓯。宿将徵杨仆，专征用武侯。华夷此天险，防禦要深谋。
挽左宗棠联
作者：张百熙
朝代：清
体裁：联

忆蓟门风雪，使节南征，撰句赠公行，何期五载暌违，招魂司马桥边宅；正瀛海波涛，天戈东指，督师赍志殁，想见孤忠激烈，气作祝融峰上云。
春堤试马图为何润夫京兆题
作者：张百熙
朝代：清

东风绿尽西湖树，春好凭谁觅春去。得意何郎试马来，寻春直到春深处。绣勒锦鞯新凿蹄，一鞭花雨草萋萋。天然画景垂杨路，知是苏堤是白堤。飞鞚翩？疾于鸟，骏马才人争騕袅。可怜绮陌艳阳春，不见离宫旧时道。御道当时迤逦开，南巡仙跸扈龙媒。羽林万骑从天下，天厩骅骝尽轶材。雨骤星驰人事改，宫门冷閟湖山在。萧条林壑鸟呼风，盛事真应旷千载。寒日铜驼感慨中。乾嘉荏苒到咸同。黄尘蹴踏兵戈起，百战才收汗马功。遗踪划尽繁华歇，擪笛声凄唾壶缺。莫问龙盘九殿云，更无鹤守孤山雪。尊酒流连退省庵，幽寻我亦旧停骖。南屏钟动淹归辔，韵事无人写夕岚。君心清绝侔冰玉，选画徵诗灿成轴。一眴春游二十年，年年梦堕西湖曲。去住休论今昔情，壮怀如月向君倾。据鞍顾盼英雄事，君不见麟阁云台万古名。
春堤试马图为何润夫京兆题
作者：张百熙
朝代：清
体裁：古风

东风绿尽西湖树，春好凭谁觅春去。得意何郎试马来，寻春直到春深处。绣勒锦鞯新凿蹄，一鞭花雨草萋萋。天然画景垂杨路，知是苏堤是白堤。飞鞚翩𦒘疾于鸟，骏马才人争騕袅。可怜绮陌艳阳春，不见离宫旧时道。御道当时迤逦开，南巡仙跸扈龙媒。羽林万骑从天下，天厩骅骝尽轶材。雨骤星驰人事改，宫门冷閟湖山在。萧条林壑鸟呼风，盛事真应旷千载。寒日铜驼感慨中。乾嘉荏苒到咸同。黄尘蹴踏兵戈起，百战才收汗马功。遗踪划尽繁华歇，擪笛声凄唾壶缺。莫问龙盘九殿云，更无鹤守孤山雪。尊酒流连退省庵，幽寻我亦旧停骖。南屏钟动淹归辔，韵事无人写夕岚。君心清绝侔冰玉，选画徵诗灿成轴。一眴春游二十年，年年梦堕西湖曲。去住休论今昔情，壮怀如月向君倾。据鞍顾盼英雄事，君不见麟阁云台万古名。
漫兴
作者：张百熙
朝代：清

广乐钧天事有无，梦回帝所一身孤。人间何路求三岛，世外扁舟隔五湖。耕钓逝当从漫叟，文章聊可学潜夫。药洲洲畔花如绣，独向西风听鹧鸪。
潮州刘教授以所辑东坡居士居儋录见贻意有所感遂题其后
作者：张百熙
朝代：清

绍圣当年党祸深，遗编千载一沾襟。神京北望恩非浅，瘴海南迁老更侵。报国孤忠空白首，投荒九死见丹心。桄榔尚说庵居旧，笠屐风流何处寻。
画马
作者：张百熙
朝代：清

覂驾昔闻千里马，良工谁是九方歅。更无羁靮遭惊败，但有新图寄慨呻。隐痛苍生喂豺虎，高歌青眼望骐驎。驽骀减尽天闲色，神物何时一降真。
白帝城谒昭烈庙
作者：张百熙
朝代：清

澹日颓云晚萧飒，苍莽荆榛见荒堞。汉家寂寞千载余，一片遗墟壮夔峡。忆昔先主师东征，七百里路纷连营。猇亭折辱亦天意，夜遁乃入公孙城。永安旧事难重问，玉殿空山豁幽闷。跃马全荒割据心，啼鹃尚带偏安恨。君不见建业还都王气销，楼船直捣金陵潮。吴宫花草黯春色，祇今故垒生寒飙。又不见阿瞒汉贼倾天下，末路分香泪空泻。一代英雄让使君，漳河铲尽铜台瓦。成败三分迹已非，独留祠庙镇崔嵬。年年滟滪滩前水，呜咽东流更不回。
过蔡与循兄寺居
作者：张百熙
朝代：清

长安五城朝复昏，古寺冷落城南根。百年鼎鼎不相待，万事悠悠难可论。嗟老未老镜中影，欲归不归湘上村。祇应吾党二三子，早晚造君来叩门。
送舍弟啸石入闽
作者：张百熙
朝代：清

尘劳汝命无宁岁，岁暮天寒更远游。闽海烟波悬万里，楚江风雪下孤舟。读书识字终何益，别妇抛儿不自由。我亦艰难多病日，鹡鸰沙晚思悠悠。
酬秦梦九同年
作者：张百熙
朝代：清

故乡嗟尔路迢遥，乱后民如草木凋。话到十年兵火事，夜深茅店雨潇潇。
闻笛
作者：张百熙
朝代：清

秋城月小银河夕，孤馆镫昏正愁寂。万瓦沈沈露气深，谁家冷擪高楼笛。微风低度得纤妙，宛转悠扬意如惜。此意分明入倚栏，相思何处不关山。销魂莫按杨枝曲，瘦尽离人镜里颜。
青城山歌题易中实观察旧游图册
作者：张百熙
朝代：清

青城第五之洞天，真箓纪自轩皇年。宝仙九室此福地，上司岳渎蟠西川。二千里远势横绝，苍然秀压坤维裂。下界低飞灌口云，高台近见峨眉雪。灵区奥府接紫冥，搜奇讨胜徵图经。栖真古有丈人观，化鹤今谁徐佐卿。我行旧是成都客，惆怅名山游未得。妙绘何期入尘眼，蕉窗斗落芙蓉色。手君青城图，诵君青城诗。真形缥缈不可见，想见锦屏玉壁初攀时。幽岩猿鸟应前导，采药相逢几丹灶。瑶草琪花世外春，俗缘凡骨都稀到。石泉如雨洒玉坛，天风飒沓非人间。上清皛皛日月古，太素漠漠冰霜寒。行歌跨鹿刚秋霁，卅六霄光碧无际。蜡屐归来万绿中，襟裾半带星辰气。君乎壮游谁与同，为君吟望写灵踪。径思六翮凌风去，饱看岷山第一峰。
题潇湘寄舫
作者：张百熙
朝代：清

我从潇湘来，苦忆潇湘水。不见潇湘见明月，月下关山几千里。去年秋气入悲歌，今年秋来情更多。张翰莼鲈等闲事，扁舟不决当如何，香王老人发奇想，宦海苍茫支奇舫。破浪时无宗悫风，蓬莱路阻行安往。眼底滔滔不可云，荒荒溟渤一迷津。狂澜势倒谁能挽，愁绝中流击楫人。
骖鸾
作者：张百熙
朝代：清

骖鸾自何年，祠宇犹空山。春雨洗丹灶，秋星炯瑶坛。窈窕帝子灵，月影时姗姗。烟岫晕螺黛，风泉鸣佩环。仙境閟岩阿，神光日斓斓。荒碑字明灭，遗迹萧梁间。缥缈散花天，凡骨无由攀。空阶草色晚，邃殿松阴寒。不见蓬莱宫，但见飞鸟还。谁能测元邈，灵妙倾人寰。
七里峡
作者：张盖
朝代：清
体裁：五言排律

朝下县壶顶，暮行寒峡中。壶形犹迤逦，峡势已巃嵷。岂假随刊力，当知造化功。水声流太古，石色耸遥空。重碧涵砂砾，深红缀藓丛。暗崖回北雪，高岫阻南风。山鬼宜幽僻，神鱼老混濛。依稀闻唳鹤，仿佛见奔狨。闻道瞿塘好，常思滟滪雄。干戈妨历览，舟楫废疲癃。此谷聊堪隐，前山幸可通。杖藜五指外，借骑广阳东。附葛缘明月，披烟坐晚枫。回瞻长啸处，何异在崆峒。
偶成似湛虚先生
作者：张盖
朝代：清
体裁：五言律诗

久客成亲故，居人识渐多。自知林下路，数向水边过。夕露凋蒲柳，秋风老芰荷。病中曾见问，诗思近如何。
喜郭楚玉至
作者：张盖
朝代：清
体裁：五言律诗

五载一相见，乾坤几变更。乱离惊汝在，衰病惜人情。齿发前朝貌，丹青后世名。谈诗悲喜外，好雨向檐倾。
孟亭
作者：张盖
朝代：清
体裁：七言绝句

不见当年孟浩然，鱼梁渡口问渔船。岩扉松径空搔首，沙岸如霜月满天。
客归
作者：张盖
朝代：清
体裁：五言律诗

水阔荆门路，君从此地归。云山开暮雨，舟楫带斜晖。计日程将近，从人道已非。且寻嵇阮去，竹里闭柴扉。
寄李十三郎君
作者：张盖
朝代：清
体裁：古风

主人十三龄，天驹见龙脊。绝尘潇洒姿，能解留人客。予时至平干，复著游山屐。足茧涩登途，盗贼况充斥。踟蹰数里间，落日藏光赤。投宿上君堂，张灯照昏夕。蹇驴足刍茭，老病须燔炙。奴仆亦殷勤，自来扫床席。酌酒须玉瓶，倾光泛琥珀。感情欲痛饮，所恨胸肠窄。恭闻尔先人，遗汝登朝舄。汝兄善草圣，海内称名硕。汝才驾徐陵，准拟文章伯。予有两男儿，鸡鹜空毛翮。大儿倍汝年，弧矢未能射。小儿少汝年，祇备樵苏役。何以汝聪明，日夜亲图籍。老夫若汝年，走马垂杨陌。有时丛台下，醉舞挥金戟。中岁好弹琴，素琴横白石。旁植一枝松，今已高千尺。忽忽鬓发苍，自顾无良策。何处可容身，避地来山泽。结交无老少，遭时有顺逆。长啸望停云，题诗谢畴昔。
寄题申处士凫盟箕亭
作者：张盖
朝代：清
体裁：七言律诗

负郭田畴水气中，隐君亭榭白云通。青连粳稻千村雨，香泛芙蓉万里风。夏簟凉侵高士卧，新诗清绝老夫同。欲持百尺琅玕竹，向尔渔矶作钓翁。
山居张湛虚司马枉驾山人以予壶餐不备为展待因要遂臣先辈
作者：张盖
朝代：清

康乐游山信，先期报敝庐。宿春供野饭，晨扫净荒厨。径仄猿相引，云深虎伴居。果来寻牧子，真气拂林墟。山翁亦有意，招引过邻家。系马惊林鸟，催厨馔野麚。一镫先好月，杂果间疏花。瓮有蒲萄酒，村醪不用赊。月出楼阴静，天晴露气微。蛩声断复响，萤火起还飞。隐吏遗朱绂，山光上白衣。清谈忘夜永，相对两无违。
山居张湛虚司马枉驾山人以予壶餐不备为展待因要遂臣先辈·其一
作者：张盖
朝代：清
体裁：五言律诗

康乐游山信，先期报敝庐。宿春供野饭，晨扫净荒厨。径仄猿相引，云深虎伴居。果来寻牧子，真气拂林墟。
山居张湛虚司马枉驾山人以予壶餐不备为展待因要遂臣先辈·其三
作者：张盖
朝代：清
体裁：五言律诗

月出楼阴静，天晴露气微。蛩声断复响，萤火起还飞。隐吏遗朱绂，山光上白衣。清谈忘夜永，相对两无违。
山居张湛虚司马枉驾山人以予壶餐不备为展待因要遂臣先辈·其二
作者：张盖
朝代：清
体裁：五言律诗

山翁亦有意，招引过邻家。系马惊林鸟，催厨馔野麚。一镫先好月，杂果间疏花。瓮有蒲萄酒，村醪不用赊。
山居秋夜同友人坐月
作者：张盖
朝代：清
体裁：五言律诗

客宿楞伽宫，秋深白露中。云归千涧满，月出万山空。兵甲何时息，琴尊此夜同。张华有宝剑，醉拔舞雌雄。
广羊山方殷伯岩不遇
作者：张盖
朝代：清
体裁：古风

尔从南方来，衣裘带江色。舍舟入故山，倦游聊憩息。我住君山南，君住吾山北。相隔十里云，欲见何由得，今晨动幽兴，独访漆泉侧。危桥上古寺，径转长松直。山僧五六人，亭午会法食。清斋到鄙夫，益我筋生力。老翁气忽壮，果腹取岩崱。初瞻意嵂崒，绝顶无难陟。扪萝才跻攀，寸步成匍匐。天畔石房古，仰望不可极。山叟何时还，再欲窥堂阈。三步一回头，皓鹤烟中翼。
忆旧
作者：张盖
朝代：清
体裁：五言律诗

城晚砧声急，庭深树影寒。孤檠怜自照，明月忆同看。旅日凭诗过，乡愁仗酒宽。秋天饶梦寐，夜夜渡江干。
昭明台呈襄阳诸公
作者：张盖
朝代：清
体裁：五言律诗

楚郡蟠江腹，危楼逼太清。窗通高鸟过，槛俯白云生。帝子留文字，群公列治平。我来戎马际，登眺独含情。
殷伯岩招同白涵三郝元直苑西柳霍亮雅申凫盟刘资深集饮
作者：张盖
朝代：清
体裁：五言律诗

屡宿陶潜宅，今来得数公。竹斜镫影外，人醉雨声中。老惜欢娱异，交缘出处同。病躯先就榻，应恕鹿皮翁。
渡沁水宿穆陵关
作者：张盖
朝代：清
体裁：五言律诗

斜阳明晚渡，倦马踏寒云。岸动移舟影，沙喧落雁群。山城秋似画，水市暮多闻。老客归心急，无眠到夜分。
溪村即事
作者：张盖
朝代：清
体裁：五言律诗

幂䍥树中行，潺湲石濑清。野花开间色，秋鸟落寒声。家住愚公谷，书传老伏生。邻人自来往，日见不知名。
漫作
作者：张盖
朝代：清
体裁：七言绝句

玉盘渍墨可二斗，高丽茧纸冰蚕纹。醉来挥洒兴不尽，欲上青天写白云。
留郝元直
作者：张盖
朝代：清
体裁：五言律诗

自得黄沟信，常怀见汝期。只愁相会少，可道故乡迟。陪酒邻家夜，弹棋日落时。明朝各有事，分手即天涯。
登海光楼
作者：张盖
朝代：清
体裁：五言律诗

城远随山势，楼高见海光。池霜冬夏白，岸树古今苍。让国怀虞帝，征苗忆禹王。浮云看变态，倚槛独傍徨。
秋兴
作者：张盖
朝代：清
体裁：五言律诗

兔岭邯云外，羊祠楚甸中。乡心堪夜雨，旅病苦秋风。湖橘垂丹实，江蕉卷绿丛。幽姿不可见，倚树独书空。
答申凫盟约游隆虑
作者：张盖
朝代：清
体裁：七言律诗

西南林壑动高兴，爱有山村间水村。山入太行盘鸟道，水分瀑布下云根。得同郑子耕岩谷，何异庞公隐鹿门。仗汝远寻先卜筑，愿将白发共朝昏。
闻张扶隆将归
作者：张盖
朝代：清
体裁：七言律诗

词客南游未遣知，遥传消息倍多思。江涛赴壑吹沙急，海日含山出雾迟。桂楫尚留桃叶渡，松醪已负菊花期。陶潜近有归来兴，待汝从容一问之。
我思
作者：张盛典
朝代：清
体裁：七言绝句

我思湖上作渔家，窄窄蒲帆短短槎。好是鱼肥三月半，一竿春水钓桃花。
三游洞
作者：张盛藻
朝代：清

探奇好怪入山行，百尺悬岩万古撑。凿断云根成石路，飞来雨点杂泉声。阴崖昼静龙犹蛩，仙洞春幽鼠不惊。独立苍茫寻旧迹，远峰落日大江横。
将赴武昌舟次述怀
作者：张盛藻
朝代：清

又逐西风事远游，烟波浩淼送轻舟。行程早作归程计，今月谁知古月愁。新涨水痕因久雨，微凉天气近中秋。生憎银汉层霄隔，何处乘查问斗牛。
登天姥峰
作者：张盛藻
朝代：清

峰峦层叠起，苍翠扑人来。怪石频当路，奔泉暗走雷。倚松招鹤至，携杖拨云开。清晓登天姥，休将幻梦猜。
中秋泛舟
作者：张眉大
朝代：清

中庭不满弓，常苦得月少。出郭理轻舻，流云忽已扫。平生未到处，舴艋恣幽讨。缘延历曲圯，径转得层岛。老树凝夕霏，平沙横荇藻。推篷一展玩，笑比城中好。待月宜在楼，玩月宜在舟。舟中一回望，有人楼上头。美人与客子，共此一轮秋。明蟾太皎洁，脉脉各含愁。笛声起水湄，凉飔动眠鸥。苍颜四五人，软语不能休。解缆尚徘徊，放溜舟自发。微嫌江水急，烟树失仓卒。周遭石矼旁，淫淫动浮沫。草根风露重，一路秋虫咽。遥望郭外树，顿觉山坡阔。波间星琐碎，树隙镫明灭。弭节风吹衣，归踏街心月。谯楼秋点长，清歌犹未歇。
中秋泛舟·其一
作者：张眉大
朝代：清

中庭不满弓，常苦得月少。出郭理轻舻，流云忽已扫。平生未到处，舴艋恣幽讨。缘延历曲圯，径转得层岛。老树凝夕霏，平沙横荇藻。推篷一展玩，笑比城中好。
中秋泛舟·其三
作者：张眉大
朝代：清

解缆尚徘徊，放溜舟自发。微嫌江水急，烟树失仓卒。周遭石矼旁，淫淫动浮沫。草根风露重，一路秋虫咽。遥望郭外树，顿觉山坡阔。波间星琐碎，树隙镫明灭。弭节风吹衣，归踏街心月。谯楼秋点长，清歌犹未歇。
中秋泛舟·其二
作者：张眉大
朝代：清

待月宜在楼，玩月宜在舟。舟中一回望，有人楼上头。美人与客子，共此一轮秋。明蟾太皎洁，脉脉各含愁。笛声起水湄，凉飔动眠鸥。苍颜四五人，软语不能休。
经衡岳下作
作者：张礼
朝代：清

九峰天外削崚嶒，振策何当蹑屐登。玉虎驱雷腾紫盖，苍龙挟雨出朱陵。神幢昼閟烟霞窟，帝阙晴悬日月镫。铁笛一声叫奇绝，荡胸云气正层层。
辞任有作
作者：张礼
朝代：清
体裁：七言律诗

宦海茫茫我独醒，乞恩归去一心宁。养情赖有书藏箧，遣兴还须酒满瓶。陶令清风存菊径，右军高致出兰亭。故园旧业依然在，坐对青山读道经。
迟雪用东坡集中清虚堂雪韵
作者：张礼
朝代：清

枯枝策策鸦如叶，老树萧萧雀噪雪。小掩柴门半不开，欲落未落更清绝。痴云堕地天乍低，朔吹号空树欲折。遥山积雾半霏微，忽地残阳漏明灭。银海微茫天半枯，素旗隐约云中掣。十分暝色入篱落，一片寒光压衣缬。雀舌待烹陶谷茶，麈尾思霏王衍屑。伫看飞絮竞颠狂，莫使空花太飘瞥。祈麦定生野老欢，戏玉要听山童说。会当出作探梅游，板桥倒跨驴鞍铁。
道士洑
作者：张祈倬
朝代：清

淼淼长江水，磷磷道士矶。江豚吹浪出，石燕掠空飞。树倚悬岩立，帆随远岸微。放翁诗最好，吟罢想依稀。
题画
作者：张祈倬
朝代：清

山径如闻伐木声，岩前坐见白云生。深林绝壑多歧路，莫向斜阳尽处行。
东西梁山行
作者：张祖同
朝代：清

梁山峭拔分东西，壁立断岸悬晴霓。两峰对面势欲搏，巨灵一笑扶天梯。深潭锦鲸作怒吼，长风击碎青玻璃。群山俯首尽退让，挂笏岂克相排挤。金陵上流固锁钥，胚胎凿空开坤倪。槎丫山谷绣众绿，古色斑剥何萋萋。我行六月忽到此，小舟一叶如凫翳。江流铿鍧俨互答，直视绝顶愁攀跻。舟师忽尔眼流泪，向我称述色惨凄。咸丰之初岁癸丑，拿舟舣泊前边堤。须臾贼兵万蜂集，帆樯林立鸣鼓鼙。登舟劫掠斫篷缆，大众何敢轻诃诋。老者杀戮少者缚，血流江面声澌澌。我时慑慑伏未能窜，一贼捉人如捉鸡。梁山荆棘恣搜索，怪鸮暗哭乌夜啼。贼中飘零倏五岁，逃亡九死逾山蹊。间关乞食返乡国，手足破裂面目黧。风饕雪虐衣败絮，入门涕泣见老妻。火伴十数走相庆，急佐杯酒盛盐齑。早知波涛兀险恶，曷不壮岁扶锄犁。黄金不能救身命，江湖倾荡悔噬脐。江南贼尽复过此，魂魄犹悸道路迷。我闻斯言心语口，讵独尔辈声凄凄。兵戈异数苦糜烂，城郭战斗戈横提。锦衣玉食尽何在，纷纷骨肉生乖睽。东南承平近十载，土人归去无依栖。枯芦败苇支破屋，日愁秋涨淹青泥。蒿莱四野田尽废，新种数亩多稗稊。吁嗟疮痍待兴复，伫望长吏相招携。长江击楫转愁疾，按剑更欲驱鲲鲵。山神肃然若拱揖，隐放一线潮头低。扬帆直上乱山走，仰见明月明如圭。
九华山
作者：张祖同
朝代：清

长风缥缈赴瀛海，吹落数朵青莲花。孤舟雪尽正东下，云外玉屏张九华。天低积铁壁孤倚，梯石横嵌蹋龙尾。豫樟十抱翻回飙，俊骨无声半空起。传言灵气钟盘陀，上寺下寺云嵯峨。玉京群帝白昼下，亦应旌旗相荡摩。却瞻齐山渺难识，洞天卅二无颜色。虎豹噤声林木尽，兵戈世外仍消息。日夜山边走怒潮，蓉溪荻港萧条极。兴衰之事不足陈，江翻岸倒空千春。兹山得名自李白，怅望书堂无复存。兴酣落笔凌绝顶，只今谁是谪仙人？
夜泊螺山大雨不克谒王子寿丈怅然赋诗
作者：张祖同
朝代：清

薖园咫尺隔惆怅，客里轻舟泊洞庭。独夜雁归天漠漠，孤洲风急雨冥冥。别来魂梦江湖阔，老至诗歌涕泪零。清晓推篷一回首，楚天犹近少微星。
小孤山
作者：张祖同
朝代：清

浔阳之水分九派，汇入大海流汹汹。彭郎矶下忽一折，小孤屹立森当中。天门阊阖影詄荡，倚傍谢绝蓬莱峰。江山半壁厄天险，万壑帖伏不敢东。我来正见白日堕，石级百仞愁难穷。山神拱揖若相告，昔岁兵革殊匆匆。敌人何由据要害，岂有飞渡无交攻。先声后来贵夺隘，誓死并力临其冲。楼船蔽水箭满眼，彭公飒爽人中龙。巨雷翻空烈火沸，昼夜但见江光红。撼山山动贼尽溃，黑云摧拉天无容。出师以来数百战，湘军此举成大功。吴头楚尾固筦钥，腹背自与淮淝通。自从江南殄残贼，长鲸敢作洪涛风。浮云朝暮互起灭，太息尚有南飞鸿。移山叠浪挂帆席，隐隐听打寒烟钟。
扬子江
作者：张祖同
朝代：清

十年烽火金山寺，孤棹蒲帆铁瓮城。日暮鱼龙纷出没，云边鹳雀自飞鸣。江流万古无归日，野没千村有哭声。几处楼船笳鼓动，极天风浪一伤情。
桃源
作者：张祖同
朝代：清

入山秦人曾避世，流水今日浑忘机。野云缥缈自来往，仙洞幽深疑是非。坐爱瀑布午阴直，尚余桃花春暮飞。此中信步不知远，重问前津知者稀。
江上
作者：张祖同
朝代：清

满目浮生苦，清时景物非。岸边民舍尽，江上估船稀。暮色无秋树，寒烟上客衣。浔阳知未远，海舶去如飞。
泊九江
作者：张祖同
朝代：清

帆落匡庐近，天低湓浦流。鸣猿随雨断，过雁下云愁。乱定严关榷，秋清冷舵楼。海邦人种柳，高舞九江头。
浙西余生久客楚南今将从军塞外诗以送之
作者：张祖同
朝代：清

乱定仍为客，悲来敢惜身。行辞万里路，不作五湖人。楚越隔塞远，伊凉奏曲新。封侯殊未卜，鼙鼓觉伤神。
葛岳乔自晋入都客中见访因赠以诗
作者：张祖同
朝代：清

离忧七载忽相见，忽问萍踪意苦辛。上党地为天下脊，王郎歌属眼中人。不堪歧路怜词客，且喜他乡奉老亲。幸际圣明须努力，天涯惭愧一儒巾。
远望
作者：张祖同
朝代：清

平原望辽阔，孤鹤不知还。烟远欲无树，云微似有山。丛阴连百粤，天势落重关。南斗长沙近，萧森未可攀。
挽费念慈联
作者：张祖廉
朝代：清
体裁：联

秋窗画卷，曾索题词，纨扇箧中存，一语未偿，援笔遂成哀诔句；春梦銮坡，早看持节，朝衣尘外脱，百城犹在，著书旋付礼堂人。
春江草外山亭联
作者：张祖慰
朝代：清
体裁：联

欲因莲舫寻诗社；可借荷钱质酒炉。
孟冬
作者：张祖继
朝代：清

园林秋又去，旅泛度年华。叶落槐馀实，花残鞠护芽。避寒人在阁，乞食我无家。草木春仍发，浮生叹有涯。
客中九日
作者：张祖继
朝代：清

九月九日风雨寒，病躯顿觉征衣单。两鬓应教好花笑，十年都在他乡看。落英苦口餐不饱，来雁退飞书寄难。曰归曰归又中止，一声长啸天地宽。
春兴
作者：张祖继
朝代：清

折枝得水花开早，老树逢春叶放迟。不信蒙庄《齐物论》，眼前生意尚参差。
春去
作者：张祖继
朝代：清

春来何足乐，春去未尝悲。别有关心事，旁人那得知。
春雨
作者：张祖继
朝代：清

春雨如贤才，年来见愈少。跋扈惟春风，力吹白日小。
杂诗
作者：张祖继
朝代：清

煎茶似穷士，聒耳不平鸣。炉待活火然，水熟翻无声。从前不守口，由来为钓名。君子异于是，穷通不移情。
村外
作者：张祖继
朝代：清

村外偶游眺，乍晴无点尘。林深恋栖鸟，野旷滞行人。农有千年利，春医万物贫。归来仍不倦，閒话过比邻。
枣
作者：张祖继
朝代：清

叶薄不争桃李阴，子多却胜栗成林。风枝偶落空闻响，露草潜藏没处寻。自负晚年仍火色，谁知野老有丹心。杜陵时感徵求苦，枨触西邻泪满襟。
柳
作者：张祖继
朝代：清

多情爱垂柳，妙手孰传神。临水自怜影，无风亦动人。消磨燕地冷，袅娜楚宫身。更念鹑衣士，年年早报春。
漫兴
作者：张祖继
朝代：清

春秋无冰记冬月，地气从南又北行。切莫天津桥上过，而今恐有杜鹃鸣。
田家夏日
作者：张祖继
朝代：清

雨鷇凤胎燕雀忙，隔溪村锁枣花香。田家此际尤辛苦，禾正开锄麦又黄。
秋夜
作者：张祖继
朝代：清

向晚柴门闭，小村新卜居。消磨秋夜永，涉猎古人书。照案镫光冷，横帏菊影疏。来朝先众起，带露采园疏。
秋夜
作者：张祖继
朝代：清

客舍垂帘更闭门，读书消夜静无言。翻声古鼎煎茶髓，弄影秋镫写菊魂。孤僻天生谁过访，衰残风骨自能存。寒侵布被眠难稳，暖足何年始抱孙。
秋景
作者：张祖继
朝代：清

秋林环绕秋水池，借他娱老须及时。性情与人大悬绝，寻常之物翻居奇。枫树丹青设色画，藕花开阖无声诗。一钱不费许游眺，天赐眼福那敢辞。
秋景
作者：张祖继
朝代：清

秋色平添已十分，霜磨雨润夕阳熏。紫泥苍石黄花圃，红叶青天白雁群。放眼四围来爽气，遐心一片寄閒云。传神凭仗诗书画，谁作唐家郑广文。
秋杪
作者：张祖继
朝代：清

天空地旷初过雨，白项乌啼欲冷时。残菊暴心人暴背，大家篱下共朝曦。
自况
作者：张祖继
朝代：清

三千里外八旬翁，总在劬劳忧患中。失侣通宵鹤警露，哺雏镇日燕衔虫。欲归无计消家难，再住有谁娱客衷。进退维艰方寸乱，疑蛇入腹忘杯弓。
苦雨
作者：张祖继
朝代：清

黄梅霪雨江山气，祇在江南卑湿地。畿南无山亦无江，大风一起尘飞扬。竹木灰石远难致，以柴盖屋土筑墙。倾河倒海天瓢浆，土化为泥泥压床。七十病翁佯聋瞽，室人交谪默无语。通夜露处鸦落巢，连日断炊鱼在釜。四民皆以食为天，阴阳不燮安种田。宰辅谁能继姚宋，救时无术非无权。名言尝闻吕叔简，发泄太早总归旱。闰逢夏五多凶年，祇愁饥馑不得免。何况临海时用兵，国家租税那忍缓。天津桥更啼杜鹃，南来地气何时返。
问天
作者：张祖继
朝代：清

把酒登高一问天，无私毕竟是虚传。裴航渠有何功德，既作鸳鸯又作仙。
题樊南生小象四十韵
作者：张祖继
朝代：清

文士如飞将，终身太数奇。问年丁午壮，卜命甲辰雌。易辙原无那，陈情总见疑。虽蒙濮阳辟，敢负相公知。金屋新人笑，红尘故剑遗。何年荐绵竹，九日咏江蓠。完璧傥归赵，明珠终报随。谁容祢处士，我忆郑当时。排笮党人结，机权宦竖持。殊勋尊圣相，大手赋韩碑。忠过刘司户，情深杜牧之。怜才拌痛哭，感事托微词。传仅入《文苑》，生堪为士师。仁心独活狱，强项自无私。才大难为用，平生未展眉。鹏抟中道滞，獭祭后生嗤。学比南溟富，胸罗太华奇。梦中传彩笔，意外见深思。颇得风人旨，原非浪子诗。晚成唐格调，深入杜藩篱。事业已如此，家庭更可悲。早孤天不吊，多累母先衰。兼抱安仁痛，还生白老痴。居贫敢言孝，失教不能慈。大卤穷凶久，天王问罪迟。四方兵振动，万户众流离。故宅悬如磬，长安乱似棋。渠魁才授首，大雨又愆期。衡岳删文稿，湘滨洗砚池。浮生口嚼蜡，多病鬓添丝。遣兴吟桃叶，知音失柳枝。鸳机梦惆怅，莲府客罗维。系本出元帝，饥当餐紫芝。养生心见性，止念寿齐颐。玉洞清凉地，金炉大药资。藏修一麟角，莫恋五羊皮。赖有丹青手，写成鸾凤姿。心香烧一瓣，清酒咒三卮。欲救江西派，先为刘子仪。寸心无限意，相对自神驰。
挽张之洞联
作者：张祖良
朝代：清
体裁：联

生前劳瘁，身后哀思，矢一片公忠，饶有武乡遗范；学贯中西，识通权变，定百年大计，洵为华夏伟人。
临江仙三首
作者：张祥河
朝代：清

十丈游丝春世界，情波溯与春江。棣棠花发满河梁。嬉春遍解笑，对舞问山香。镜月亭空空是色，枯禅一悟空王。芙蓉塘外有红墙。劳伊红豆子，颗颗打鸳鸯。出岫閒云干甚事，柯边趣问残棋。无烟冷烛绮窗西。花枝馀蝶恋，粉印褪罗衣。忆自歌翻红芍药，东南孔雀分飞。断虹横水柳阴低。拿舟来访玉，一路画眉啼。月地云阶何处是，盈盈著此明妆。朱阑扶出郁金堂。那曾抛锦瑟，锦瑟似人长。不省秋衣同病蝶，懒将肥瘦评量。归时教制芰荷裳。春星才擪邃，润与口脂香。
临江仙三首·其一
作者：张祥河
朝代：清

十丈游丝春世界，情波溯与春江。棣棠花发满河梁。嬉春遍解笑，对舞问山香。镜月亭空空是色，枯禅一悟空王。芙蓉塘外有红墙。劳伊红豆子，颗颗打鸳鸯。
临江仙三首·其三
作者：张祥河
朝代：清

月地云阶何处是，盈盈著此明妆。朱阑扶出郁金堂。那曾抛锦瑟，锦瑟似人长。不省秋衣同病蝶，懒将肥瘦评量。归时教制芰荷裳。春星才擪邃，润与口脂香。
临江仙三首·其二
作者：张祥河
朝代：清

出岫閒云干甚事，柯边趣问残棋。无烟冷烛绮窗西。花枝馀蝶恋，粉印褪罗衣。忆自歌翻红芍药，东南孔雀分飞。断虹横水柳阴低。拿舟来访玉，一路画眉啼。
临江仙三首·梦中得句足成之
作者：张祥河
朝代：清

千古华胥开梦境，瑶台是处玲珑。有无鸡犬白云中。山香薰万蝶，涧雪饮双虹。一碧湾头瓜蔓水，舟行那辨西东。冲愁杯小酒鳞红，春萝能摆月，野絮自随风。
买陂塘·题研北松江蟹舍图追和七芗韵
作者：张祥河
朝代：清

望吴淞、廿年重到，半江依旧寒翠。斜阳小断回潮上，柔橹声声摇曳。镫影里。听郭索、滩头谱入冰弦细。乡心唤起。笑客馔尖团，一诗难换，珍重此佳味。渔歌好，到眼江湖满地。几人堪与同醉。横云山下云横处，相约木兰舟舣。秋美矣。指隔渚、团茅不辨谁兄弟。持螯未已。便香蚁重倾，香齑重捣，香外海涛沸。
五咏堂联
作者：张祥河
朝代：清
体裁：联

雄藩胜览曾开囿；太守风流尚读书。
仙霞岭
作者：张祥河
朝代：清

仙霞何岧峣，三关控岩口。草来辟宋帅，凿道通地纽。一夫当莫开，奇险良可负。所以开国初，收闽独在后。山民种山田，绿云无隙地。插秧高下阪，引泉得水利。即看涧壁间，瓜棚亦横翠。棱棱如列眉，真香动凉吹。十里一亭堠，岭腰散花竹。松毛架曲阑，棕片盖高屋。此邦殊秀文，吾将邻是卜。居人在山中，日习不知福。我行玉露秋，酷热盛中夏。一瓢疗渴羌，玉花噀泉罅。有时陡绝顶，何异云车驾。一笑奉使来，真是从天下。
仙霞岭·其一
作者：张祥河
朝代：清

仙霞何岧峣，三关控岩口。草来辟宋帅，凿道通地纽。一夫当莫开，奇险良可负。所以开国初，收闽独在后。
仙霞岭·其三
作者：张祥河
朝代：清

十里一亭堠，岭腰散花竹。松毛架曲阑，棕片盖高屋。此邦殊秀文，吾将邻是卜。居人在山中，日习不知福。
仙霞岭·其二
作者：张祥河
朝代：清

山民种山田，绿云无隙地。插秧高下阪，引泉得水利。即看涧壁间，瓜棚亦横翠。棱棱如列眉，真香动凉吹。